title: Bernhard von Bülow

text: Italian parlamentin enemmistö ilmaisi tukensa pääministeri Antonio Salandralle 20. toukokuuta ja yleinen liikekannallepano määrättiin 22. toukokuuta. Virallinen sodanjulistus Itävalta-Unkarille annettiin 23. toukokuuta 1915. Seuraavana päivänä Bülow lähti Roomasta. Palatessaan hän lausui: "Saksan kansan moraali ja asenne on A-1. Poliittinen johtajuus on Z-miinus." Sodan aikana Bülow asui Saksassa, mutta rauhan tultua asui osan vuotta jälleen Roomassa. Hän nimensä mainittiin mahdollisena valtakunnankanslerina vuoden 1921 ministerikriisin yhteydessä. Vaikka monet valtiopäivien johtohenkilöistä (mukaan lukien Matthias Erzberger) olivat toivoneet Bülowin seuraavan Bethmann Hollwegia tämän erotessa 1917, Bülowia vastusti suurin osa saksalaisista ja valtiopäivien enemmistö. Näin entinen kansleri ei palannut uudelleen valtaan. Ruhtinas von Bülow kuoli 28. lokakuuta 1929 päivää ennen "mustaa tiistaita".


title: Onni Savola

text: Onni Felix Jatko Mathias Savola (14. tammikuuta 1876 Piikkiö – 11. syyskuuta 1957 Helsinki) oli suomalainen lausuntataiteilija, opettaja, näyttelijä ja teatterinjohtaja.


title: Onni Savola

text: Savolan vanhemmat olivar maanviljelijä Johan Gustaf Savola ja Serafia Selander. Hän kävi viisi luokkaa lyseota ja valmistui kansakoulunopettajaksi 1898. Savola toimi Kansallisteatterin näyttelijänä 1898–1899 ja kansakoulunopettajana Vesannolla ja Ilmajoella 1899–1901, Turussa 1901–1918 ja Helsingissä 1918–1943. Häm toimi lausunnan opettajana vuodesta 1906 alkaen muun muassa Turun kaupungin työväenopistossa 1914–1918, Helsingin kaupungin työväenopistossa 1920–1926, Työväen akatemiassa 1924–1925, Jyväskylän kesäyliopistossa 1912, 1914 ja 1916 sekä metodistien pappisseminaarissa 1921–1927.


title: Onni Savola

text: Savola oli perustamansa Turun näyttämön johtaja ja näyttelijä 1907–1910, Kiertue Onni Savola piti teatterinäytäntöjä eri näyttämöillä vuosina 1916–1917 sekä 1923–1925. Savola piti lausuntailtoja useilla kiertueilla Suomessa vuodesta 1903 alkaen, Saksassa 1910 ja Virossa 1931. Hänne kirjalliseen tuotantoonsa kuului kaunoluvun oppikirja, lausuntaohjelmistoa ja näytelmäsuomennoksia.


title: Eino Niini

text: Eino Markus Niini (vuoteen 1925 Lind; 2. elokuuta 1902 Pori – 26. joulukuuta 1987) oli suomalainen teollisuudentutkija ja professori. Hän väitteli tekniikan tohtoriksi vuonna 1945 ja toimi vuosina 1945–1969 opinahjonsa Teknillisen korkeakoulun teollisuustalouden professorina. Hän työskenteli 1930–1940-luvulla myös Valtion lentokonetehtaan sekä SOK:n palveluksessa. Hän kuului Työterveyslaitoksen johtokuntaan vuodesta 1949 alkaen ja toimi sen puheenjohtajana 1966–1970.


title: Eino Niini

text: Niinen poika oli taloudellisen geologian professori Heikki Niini, ja hänen veljiään olivat ylijohtaja Aarno Niini ja teoreettisen fysiikan professori, Akavan puheenjohtaja Risto Niini.


title: Risto Niini

text: Risto Ilmari Niini (vuoteen 1926 Lind; 16. tammikuuta 1907 Pori – 20. huhtikuuta 1968 Helsinki) oli suomalainen fyysikko ja professori sekä Akavan puheenjohtaja. Hän oli 1945–1950 Helsingin Teknillisen Oppilaitoksen matemaattisten aineiden yliopettaja ja vuodesta 1950 Helsingin yliopiston teoreettisen fysiikan ylimääräinen professori. Vuosina 1950–1956 hän oli Akavan hallituksen puheenjohtaja ja vuodesta 1957 Akavan puheenjohtaja.


title: Risto Niini

text: Jatkosodan aikana Niini tutki ydinasetta. Hänen tiedetään selostaneen ydinpommin periaatetta opiskelijoilleen ja tutkineen atomiräjähdyksen kriittistä massaa jo vuonna 1939.


title: Erkki Niinivaara

text: Erkki Niinivaara (27. joulukuuta 1907 Helsinki – 29. elokuuta 1985 Helsinki) oli suomalainen pappi.


title: Erkki Niinivaara

text: Erkki Niinivaaran vanhemmat olivat rovasti Werner Niinivaara (vuoteen 1906 Lindberg) ja Helmi Pakarinen. Niinivaara kirjoitti ylioppilaaksi Helsingin normaalilyseosta vuonna 1926, valmistui Helsingin yliopistosta filosofian kandidaatiksi vuonna 1930 ja hänet vihittiin papiksi Tampereella vuonna 1933. Hän toimi Lohjan kirkkoherran viran välivuoden saarnaajana vuonna 1933, uskonnon lehtorina Porvoon yhteislyseossa vuosina 1934–1938, virallisena apulaisena Helsingin pohjoisessa suomalaisessa seurakunnassa vuosina 1938–1941, Töölön seurakunnassa vuosina 1941–1943 ja Keski-Helsingin seurakunnassa vuosina 1943–1945. Hän valmistui teologian lisensiaatiksi 1948 ja toimi Porvoon suomalaisen seurakunnan kirkkoherrana 1945–1957 ja Helsingin Meilahden seurakunnan kirkkoherrana vuosina 1957–1972. Hän oli Vartijan päätoimittaja vuodesta 1952.


title: Erkki Niinivaara

text: Niinivaaran kirjanen "Maallinen ja hengellinen" synnytti Suomen evankelisluterilaisen papiston keskuudessa syksyllä 1952 kiivaan väittelyn uskonpuhdistaja Martti Lutherin opeista. Kirjanen oli laadittu keskustelun avaukseksi lokakuussa 1952 pidettyyn Tampereen hiippakunnan synodaalikokoukseen, mutta siitä tuli sanomalehtien palstoilla käydyn kirjoittelun myötä myös suuren yleisön kiinnostuksen kohde. Teoksessaan Niinivaara pohti Jumalan maailman ja maallisen elämän välistä kuilua toisaalta Lutherin ajatusmaailmassa ja toisaalta nykyelämän keskellä. Syntyneessä väittelyssä Niinivaaran kannalle asettuivat muiden muassa piispa Eelis Gulin ja teologian tohtori Sigfrid Sirenius sekä eräin varauksin professori Paavo Virkkunen. Niinivaaran ajatusten kiivaimmaksi vastustajaksi nousi professori Osmo Tiililä ja ankaraa arvostelua esittivät myös muiden muassa rovastit Kosti Kankainen ja Urho Muroma.


title: Erkki Niinivaara

text: Niinivaara suomensi saksalaisen teologin Dietrich Bonhoefferin teoksen "Teologia etsii suuntaa" vuonna 1963.


title: Erkki Niinivaara

text: Niinivaara sai rovastin arvonimen vuonna 1953 ja professorin arvonimen vuonna 1978. Sotilasarvoltaan hän oli reservin yliluutnantti.


title: Tarqeq

text: Tarqeq on yksi Saturnuksen lukuisista kuista. Se on yksi viidestä inuitiryhmään kuuluvista kuista ja sen löysivät 16. tammikuuta 2007 Scott S. Sheppard, David C. Jewitt ja Jan T. Kleyna Subaru-teleskoopilla Mauna Keassa, Havaijiilla.


title: Tarqeq

text: Tarqeqia kutsuttiin aluksi nimellä S/2007 S1. Kuun nimi tulee inuititen mytologiasta, jossa Tarqeq oli Maan Kuun henki. Hengen sanottiin olevan mahtava metsästäjä, joka vahti ihmiskuntaan. Alaskan inuitiittien keskuudessa Tarqeq hallitsi myös eläimiä.


title: One Night in Carcosa

text: One Night in Carcosa on suomalaisen black/dark metal -yhtyeen Dawn of Relicin esikoisalbumi. Se julkaistiin vuonna 1999 levymerkillä Earache Records.


title: One Night in Carcosa

text: Kaikki kappaleet säveltänyt Dawn of Relic ja Jukka Juntunen sekä sanoittanut Juntunen.


title: Mundilfari

text: Mundilfari on yksi Saturnuksen lukuisista kuista. Se kuuluu viikinkiryhmään, jotka kiertävät Saturnusta retrogradisesti eli planeetan pyörimissuuntaan nähden vastakkaiseen suuntaan. Kuun löytämisestä kunnian saivat Brett J. Gladman, John J. Kavelaars, Jean-Marc Petit, Hans Scholl, Matthew J. Holman, Brian G. Marsden, Phillip D. Nicholson ja Joseph A. Burns. He käyttivät kanadalais-ranskalais-havaijilaista tähtikaukoputkea Mauna Keassa, Havaijiilla. He löysivät samalla myös seitsemän muuta Saturnuksen kuuta: Tarvosin, Ijiraqin, Thrymrin, Skathin, Siarnaqin, Erriapon ja Suttungrin.


title: Mundilfari

text: Mundilfaria kutsuttiin aluksi nimellä S/2000 S9. Kuun nimi tulee skandinaavien mytologiasta, jossa Mundilfari on kahden kauniin lapsen isä. Pojan nimeksi tuli "Kuu" ja tytön nimeksi "Aurinko". Muut jumalat kuitenkin lähettivät lapset taivaalle.


title: Nykyaikainen Pompadour

text: Nykyaikainen Pompadour (myös Nykyajan Pompadour; ) on Clarence Brownin ohjaama ja tuottama yhdysvaltalainen historiallinen draamaelokuva vuodelta 1936. Draaman pääosissa ovat Joan Crawford, Robert Taylor, Lionel Barrymore ja Franchot Tone. Elokuva sijoittuu vuoden 1823 Washingtoniin, missä Yhdysvaltain presidentti Andrew Jacksonin ystävyys majatalon isännän tyttären kanssa tuo hankaluuksia heille molemmille.


title: Nykyaikainen Pompadour

text: "Nykyaikainen Pompadour" -elokuvan käsikirjoituksen olivat laatineet Stephen Morehouse Avery ja Ainsworth Morgan Samuel Hopkins Adamsin romaanin pohjalta. Metro-Goldwyn-Mayer toimi elokuvan tuotantoyhtiönä ja jakelijana. Ohjaaja Brown ja Joseph L. Mankiewicz toimivat elokuvan tuottajina.


title: Nykyaikainen Pompadour

text: Margaret "Peggy" O’Neal Eatonin rooliin alun perin kaavailtiin Jean Harlowta. Vuonna 1934 Katharine Hepburnia harkittiin myös elokuvan pääosaan, kun elokuvan tekemistä suunniteltiin RKO Radio Picturesilla. MGM kuitenkin osti elokuvan oikeudet itselleen vuonna 1935. Margaret "Peggy" O’Neal Eatonin rooli meni loppujen lopuksi Joan Crawfordille.


title: Nykyaikainen Pompadour

text: "Nykyaikaisen Pompadourin" tuotanto alkoi 27. huhtikuuta 1936 ja päättyi kesäkuussa. "Nykyaikainen Pompadour" kuvattiin MGM:n studioilla Kalifornian Culver Cityssä 1 119 000 dollarin budjetilla.


title: Nykyaikainen Pompadour

text: Elokuva on ensimmäinen, jonka Joan Crawford ja Franchot Tone tekivät yhdessä avioliittonsa aikana. He olivat menneet naimisiin vuonna 1935.


title: Nykyaikainen Pompadour

text: "Nykyaikainen Pompadour" sai ensi-iltansa kotimaassaan Yhdysvalloissa 28. elokuuta vuonna 1936. Suomessa elokuva tuli ensi-iltaan 31. tammikuuta vuonna 1937.


title: Nykyaikainen Pompadour

text: "Nykyaikainen Pompadour" oli yksi Crawfordin taloudellisesti menestyneimmistä elokuvista MGM:llä. Elokuva oli myös Crawfordin kallein. Elokuva tuotti Yhdysvalloissa 1 458 000 dollaria ja ulkomailla 651 000 dollaria. Yhteensä "Nykyaikainen Pompadour" tuotti 2 019 000 dollaria. Elokuva sai lisäksi hyvän vastaanoton kriitikoilta.


title: Nykyaikainen Pompadour

text: Vuonna 1937 Beulah Bondi sai roolisuorituksestaan Oscar-ehdokkuuden parhaasta naissivuosasta ja George J. Folsey sai Oscar-ehdokkuuden parhaasta kuvauksesta.


title: Nykyaikainen Pompadour

text: "Nykyaikainen Pompadour" julkaistiin DVD:lle 15. kesäkuuta vuonna 2010.


title: Lovecraftian Dark

text: Lovecraftian Dark on suomalaisen black/dark metal -yhtyeen Dawn of Relicin toinen studioalbumi. Se julkaistiin vuonna 2003 levymerkillä Season of Mist.


title: Lovecraftian Dark

text: Albumi on jaettu kolmeen lukuu, Throes Matrix (1-7), Themes of Stifled Screams (8-11) ja The Story of Rose Haven (12-14). Kolmas osa on yhtyeen ennen julkaisematon demo vuodelta 2001.


title: Maurice Couve de Murville

text: Maurice Couve de Murville (24. tammikuuta 1907 – 24. joulukuuta 1999) oli ranskalainen diplomaatti ja poliitikko. Hän kuului Union pour la défense de la République -puolueeseen. Couve de Murville toimi Ranskan ulkoministerinä Charles de Gaullen aikana 1958–1968, ja pääministerinä 1968–1969. Hän toimi 1950-luvulla Ranskan suurlähettiläänä Kairossa, Washingtonissa, Natossa ja Bonnissa.


title: Night on Earth (Dawn of Relicin albumi)

text: Night on Earth on suomalaisen black/dark metal -yhtyeen Dawn of Relicin kolmas studioalbumi. Se julkaistiin vuonna 2005 levymerkillä Season of Mist.


title: Palkanlaskennan automatisointi

text: Palkanlaskennan automatisointi tarkoittaa yrityksen tai yhteisön palkanlaskennan järjestämistä niin, että työntekijöiden palkkojen laskemisesta vastaavan henkilön tai henkilöiden tekemä manuaalinen työ vähenee merkittävästi tai poistuu lähes kokonaan.


title: Palkanlaskennan automatisointi

text: Palkanlaskennan automatisointiin käytetään tietokoneohjelmistoja. Usein palkanlaskennan ohjelmisto on integroitu yrityksen toiminnanohjausjärjestelmään, jonka avulla hallinnoidaan keskitetysti yrityksen tai yhteisön koko taloutta, palkanlaskennan lisäksi esimerkiksi asiakkuuksia, tuotantoa, henkilöstöresursseja, laskutusta ja kirjanpitoa.


title: Palkanlaskennan automatisointi

text:
Palkanlaskenta muodostuu lukuisista eri vaiheista ja toimenpiteistä, joiden hoitaminen vaatii taloushallinnon ammattitaitoa, muun muassa työ- ja virkaehtosopimusten hallintaa, ja joista huolehtiminen on lain mukaan työnantajan velvollisuus.
Palkanlaskentaan kuuluvat seuraavat tehtävät:


title: Palkanlaskennan automatisointi

text: Palkanlaskennan yhteydessä käsitellään tavallisesti myös työntekijöiden matkakulut ja -laskut.


title: Palkanlaskennan automatisointi

text: Palkanlaskenta voidaan automatisoida käyttämällä ohjelmistoa, joka keskittää kaikki palkanlaskennassa tarvittavat tiedot yhteen paikkaan. Jos palkanlaskentaohjelmaa ei hankita osana kattavaa toiminnanohjausjärjestelmää, se voidaan monissa tapauksissa yhdistää yrityksellä jo oleviin kirjanpito-, myyntireskontra-, palkanlaskenta-, työajanseuranta- ja rekrytointiohjelmiin.


title: Palkanlaskennan automatisointi

text: Koska nämä eri moduulit on toiminnanohjausjärjestelmissä mahdollista saada ”keskustelemaan” keskenään, järjestelmään johonkin osaan kerran tallennettu tieto on hyödynnettävissä ohjelmiston kaikissa moduuleissa. Esimerkiksi työvuoroseurannan tuntikirjaukset siirtyvät automaattisesti, ilman käsin tehtävää työtä, osioon, jonka avulla palkat lasketaan.


title: Palkanlaskennan automatisointi

text:
Vaikka palkanlaskenta ulkoistettaisiin esimerkiksi tilitoimistolle, tiettyjen asiakirjojen – muun muassa
työsopimusten – laadinta jää edelleen työnantajan vastuulle. Silloinkin palkanlaskennan automatisointi
tehostaa työnantajavelvoitteiden hoitamista.


title: Palkanlaskennan automatisointi

text:
Palkanlaskennan automatisointi säästää aikaa, rahaa ja vähentää virheitä, koska se kokoaa kaiken tiedon
sähköisessä muodossa yhteen paikkaan.


title: Palkanlaskennan automatisointi

text: The American Payroll Association (APA) arvioi, että automatisointi vähentää palkanlaskennan prosessista aiheutuvia kustannuksia jopa 80 prosenttia, mitä selittää virheiden väheneminen palkanmaksussa ja laskutuksessa.


title: Palkanlaskennan automatisointi

text: Palkanlaskentaohjelmisto voi olla joko tietokoneelle kovalevylle asennettava tai selainpohjainen, internetissä käytettävä pilvipalvelu, jonka käyttöönotto ei vaadi asennuksia ja jonka ylläpidosta käyttäjän ei tarvitse huolehtia. Päivitykset – joita tarvitaan esimerkiksi, kun työehtosopimus tai työaika muuttuvat – tekee ohjelmiston toimittaja suoraan internetsovellukseen. Myös tietoturvallisuus on ohjelmiston toimittajan vastuulla.


title: Palkanlaskennan automatisointi

text:
Käytön helppouden ja kustannustehokkuuden ansiosta pilvipalveluiden suosio on kasvamassa.
Pilvipalveluna toteutettavan palkanlaskennan ohjelmistoa käytetään verkossa selaimen avulla – aivan kuten mitä tahansa internetsivua, jolle kirjaudutaan.


title: Xiphioidei

text: Xiphioidei on ahvenkalojen (Perciformes) lahkoon kuuluva kalojen alalahko.


title: Xiphioidei

text: Xiphioidei -alalahkoon kuuluu kaksi heimoa:


title: Kai Jaakkola

text: Kai Jaakkola on suomalainen metallimusiikin laulaja, joka on vuodesta 2007 toiminut deathrash -yhtyeen Deathchainin laulajana.


title: Kai Jaakkola

text: Ennen liittymistään Deathchainiin Jaakkola oli ollut perustamassa death metal -yhtye Deathboundia vuonna 2000. Hän toimi myös ruotsalaisen The Duskfallin laulajana.


title: Kai Jaakkola

text: Jaakkola liittyi Deathchainiin yhtyeen erotettua edellisen laulajansa, Rottenin, alkuvuodesta 2007. Jaakkola oli ollut ennestään yhtyeen fani sen perustamisesta alkaen sekä toiminut sen promoottorina.


title: Karnevaali (elokuva)

text: Karnevaali () on vuonna 1939 julkaistu Reinhold Schünzelin ohjaama yhdysvaltalainen musikaalidraamaelokuva, jonka pääosissa ovat Joan Crawford, James Stewart, Lew Ayres ja Lewis Stone. Crawford näyttelee Marya, näyttelijätärtä, joka menee vihille luistelijan kanssa ja kohtaa ongelmia sekä uransa että parisuhteensa osalta.


title: Karnevaali (elokuva)

text: "Karnevaali" perustuu Leonard Praskinsin tarinaan, jonka pohjalta itse Praskins, Florence Ryerson ja Edgar Allan Woolf laativat käsikirjoituksen. Harry Rapf toimi elokuvan tuottajana ja Franz Waxman sävelsi elokuvaan musiikin. Metro-Goldwyn-Mayer toimi elokuvan tuotantoyhtiönä ja jakelijana.


title: Karnevaali (elokuva)

text: "Karnevaali" kuvattiin MGM:n studioilla Kalifornian Culver Cityssä 1,1 miljoonan dollarin budjetilla. Elokuva on sekä mustavalkoinen että värillinen. Elokuvan lyhytkestoinen värillisyys saatiin Technicolor-menetelmällä. Elokuva leikattiin raskaasti; Crawfordin esittämät kaikki kolme kappaletta leikattiin pois elokuvasta.


title: Karnevaali (elokuva)

text: "Karnevaali" sai ensi-iltansa kotimaassaan Yhdysvalloissa 10. maaliskuuta vuonna 1939. Suomessa elokuva julkaistiin 21. tammikuuta vuonna 1940. Elokuva tuotti maailmanlaajuisesti 1 213 000 dollaria. Pelkästään Yhdysvalloissa elokuva tuotti 725 000 dollaria. "Karnevaali" julkaistiin DVD:llä 23. maaliskuuta vuonna 2009.


title: Blue Jasmine

text: Blue Jasmine on vuonna 2013 ensi-iltansa saanut Woody Allenin ohjaama ja käsikirjoittama yhdysvaltalainen draamakomedia. Se kertoo newyorkilaisesta seurapiirinaisesta, joka yrittää aloittaa alusta menetettyään kaiken rikkaan miehensä jäätyä kiinni petoksista. Elokuvan pääosaa näyttelee Cate Blanchett.


title: Blue Jasmine

text: Elokuvan ensi-ilta oli Yhdysvalloissa 26. heinäkuuta 2013 ja Suomessa se oli 30. elokuuta 2013.


title: Blue Jasmine

text: Cate Blanchett palkittiin roolistaan parhaan naispääosan Oscarilla, Golden Globella, BAFTAlla ja SAG-palkinnolla.


title: Blue Jasmine

text: Rotten Tomatoes -sivuston mukaan kriitikoiden arvosteluista 91 % oli positiivisia perustuen 193 arvosteluun.


title: Melon voimalaitos

text: Melon voimalaitos sijaitsee Pirkanmaalla Nokialla Kokemäenjoen vesistössä Nokianvirrassa. Se valmistui 1971.


title: Melon voimalaitos

text: Voimala säätelee juoksutuksillaan samalla yläpuolisen Pyhäjärven vedenpintaa. Pinnankorkeuden muutoksia havaitaan Putaan- ja Nokianvirran alueella ja Lukkilansalmessa. Joskus vaikutus ulottuu Pyhäjärvellä Huhtaanselälle saakka. Voimalan alapuolella säännöstely vaikuttaa Kulovedellä Saviselällä ja Iso-Kulovedellä asti.


title: Melon voimalaitos

text: Kosken nimi oli aiemmin "Melon syöstävä". Ensimmäiset suunnitelmat valjastamiseksi sähköntuotantoon tehtiin jo 1920-luvulla ja uudelleen 1940-luvulla, mutta vasta vuonna 1958 syntyi hyvä suunnitelma. Voimalaitoksen rakentamiseen aloitettiin vasta kesällä 1968 ja voimalaitos valmistui kesällä 1971.


title: Melon voimalaitos

text: Voimalaitos sijaitsee kallion ruhjeessa ja on kallioseinämien ympäröimä. Padon ja rakennuksien rakentamiseksi kalliota louhittiin noin 400 000 m³ ja maata kaivettiin 40 000 m³. Muun muassa ohijuoksutustunneli kulkee osittain kallion sisässä. Myös joen pohjasta perattiin 60 000 m³ maata ja kiviä. Padon ja laitoksen rakenteisiin käytettiin 25 000 m³ betonia ja 1 400 tonnia terästä. Maapadon pituus on 119 metriä. Voimalaitoksen rakennutti Oy Nokia Ab, suunnitteli Imatran Voima Oy ja rakensi Perusyhtymä Oy.


title: Asmir Kolašinac

text: Asmir Kolašinac (, s. 15. lokakuuta 1984 Skopje, Makedonia) on serbialainen kuulantyöntäjä.


title: Asmir Kolašinac

text: Kolašinac sijoittui kuudenneksi Bangkokin universiadeissa 2007. Hän karsiutui loppukilpailusta Pekingin olympialaisissa 2008, Berliinin MM-kilpailuissa 2009 ja Dohan MM-hallikisoissa 2010. Barcelonan EM-kilpailuissa 2010 hän oli yhdeksäs. Vuonna 2011 hän karsiutui loppukilpailusta sisäratojen EM-kilpailuissa Pariisissa ja oli 11:s Daegun MM-kilpailuissa.


title: Asmir Kolašinac

text: Kolašinac karsiutui loppukilpailusta Istanbulin MM-hallikilpailuissa 2012. Myöhemmin samana vuonna hän sai pronssia Helsingin EM-kilpailuissa tuloksella 20,36. Lontoon olympialaisissa hän sijoittui seitsemänneksi tuloksella 20,71. Hän voitti sisäratojen Euroopan-mestaruuden Göteborgissa 2013 tuloksella 20,62. Moskovan MM-kilpailuissa 2013 hän oli kymmenes. Sopotin MM-hallikilpailuissa 2014 hän karsiutui loppukilpailusta. Zürichin EM-kilpailuissa 2014 hän sijoittui viidenneksi tuloksella 20,55. Sisäratojen EM-kilpailuissa Prahassa 2015 hän sijoittui toiseksi tuloksella 20,90. Pekingin MM-kilpailuissa 2015 hän oli seitsemäs.


title: Asmir Kolašinac

text: Kolašinac on voittanut Serbian-mestaruuden ulkoradoilla 2008, 2010, 2012, 2013 ja 2014 sekä sisäradoilla 2013 ja 2014. Euroopan talviheittocupissa hän sijoittui toiseksi 2010 ja 2012. Hän työnsi ulkoratojen ennätyksensä 21,58 Belgradissa 27. heinäkuuta 2015. Hallissa hän on työntänyt Serbian ennätyksen 20,91 Novi Sadissa 14. helmikuuta 2015.


title: The Wolf of Wall Street

text: The Wolf of Wall Street on vuonna 2013 ensi-iltansa saanut yhdysvaltalainen elämäkerrallinen musta komediaelokuva, jonka on ohjannut Martin Scorsese. Se perustuu Jordan Belfortin samannimisiin muistelmiin, jotka on sovittanut käsikirjoitukseksi Terence Winter. Elokuva kertoo Belfortin korruption ja petoksen sävyttämästä urasta pörssimeklarina Wall Streetilla. Leonardo DiCaprio (joka oli myös yksi tuottajista) esittää Belfortia, Jonah Hill näyttelee hänen yhtiökumppaniaan ja ystävää Donnie Azoffia, Margot Robbie hänen vaimoaan Naomi Lapagliaa ja Kyle Chandler FBI-agentti Patrick Denhamia, joka yrittää tuoda hänet oikeuden eteen. Matthew McConaughey, Rob Reiner, Jon Favreau, Joanna Lumley ja Jean Dujardin esittävät muita pääosia. Elokuva on ohjaaja Scorsesen viides yhteistyö DiCaprion kanssa "Gangs of New Yorkin" (2002), "Lentäjän" (2004), "The Departedin" (2006) ja "Suljetun saaren" (2010) jälkeen, sekä hänen toinen yhteistyönsä Winterin kanssa televisiosarja "Boardwalk Empiren" (2010–2014) jälkeen.


title: The Wolf of Wall Street

text: "The Wolf of Wall Street" sai maailmanensi-iltansa New Yorkissa 17. joulukuuta 2013, ja 25. joulukuuta 2013 se saapui teatterilevitykseen Yhdysvalloissa. Se oli ensimmäinen täysin digitaalisesti levitetty elokuva. Elokuva oli suuri lipputulomenestys tuottaen 392 miljoonaa dollaria maailmanlaajuisesti, jolloin siitä tuli Scorsesen kaikkein eniten tuottanut elokuva. Elokuva oli kiistelty sen moraalisesti moniselitteisten tapahtumien kuvauksesta, seksuaalisesta sisällöstä, räävittömästä kielenkäytöstä, kovien huumeidenkäytön kuvauksesta ja eläinten käytöstä tuotannossa.


title: The Wolf of Wall Street

text: Elokuva sai suurelta osin hyviä arvosteluja kriitikoilta, jotka kehuivat Scorsesen ohjausta, DiCaprion komediallista suoritusta ja elokuvan nopeatempoista ja yhtenäistä huumoria. Elokuva sai viisi Oscar-ehdokkuutta parhaasta elokuvasta, ohjauksesta, miespääosasta (DiCaprio), miessivuosasta (Hill) ja sovitetusta käsikirjoituksesta. Elokuva ei voittanut yhdessäkään kategoriassa, tosin DiCaprio palkittiin parhaan miespääosan musikaali- tai komediaelokuvan Golden Globella elokuvan oltua ehdolla myös parhaasta musikaali- tai komediaelokuvasta. Elokuva sai myös neljä Bafta-ehdokkuutta.


title: The Wolf of Wall Street

text: ”Fuck” ja siitä johdettuja muita kirosanoja mainitaan elokuvassa 569 kertaa, mikä on enemmän kuin missään muussa ei-dokumenttielokuvassa.


title: The Wolf of Wall Street

text: Elokuva tuotti maailmanlaajuisesti yli 392 miljoonaa dollaria koko teatterilevityksensä aikana.


title: The Wolf of Wall Street

text: Rotten Tomatoes -sivuston mukaan kriitikoiden arvosteluista 75% oli positiivisia perustuen 204 arvosteluun. Vuonna 2016 "The Wolf of Wall Street" äänestettiin BBC:n kyselyssä tämän vuosisadan 100 parhaan elokuvan joukkoon. Vastaajina oli 177 elokuva-asiantuntijaa eri puolilta maailmaa.


title: Ritual Death Metal

text: Ritual Death Metal on Deathchainin kuudes studioalbumi, joka julkaistiin 5. huhtikuuta 2013 levymerkillä Svart Records.


title: Ritual Death Metal

text: Albumin musiikki on tyyliltään runsaasti melodisempaa, sekä sisältää black metal -musiikin vivahteita. Albumi nousi Suomen virallisen listan sijalle 12.


title: Hirado (1911)

text: Hirado () oli keisarillisen Japanin laivaston toukokuussa 1911 valmistunut Chikuma-luokan panssarikansiristeilijä. Alus poistettiin alusluettelosta vuonna 1940, ja se romutettiin vuonna 1947.


title: Hirado (1911)

text: "Hirado" tilattiin Kawasakin telakalta Kōbesta osana vuoden 1907 hankintoja. Kölinlasku tapahtui 10. elokuuta 1910. Alus laskettiin vesille 29. kesäkuuta 1911, ja valmistui 17. kesäkuuta 1912.


title: Hirado (1911)

text:
"Hirado" lähti 1. lokakuuta 1914 kontra-amiraali Tsuchiyaman johtaman 2. japanilaisen etelämeren laivueen mukana Sasebosta kohti Rabaulia. Laivueen lippulaivana oli taistelulaiva "Satsuma" ja siihen kuului "Hiradon" lisäksi "Yahagi". Laivueen tehtävänä oli suojata Australian rannikkoa Tyynellämerellä olevalta amiraali Graf Speen johtamalta Saksan Itä-Aasian laivueelta.
Alus poistettiin virallisesti alusluettelosta 1. huhtikuuta 1940 ja se nimettiin "Hai Kan No. 11":ksi.


title: Tasakylkinen kolmio

text: Tasakylkinen kolmio on sellainen kolmio, jossa kaksi sivua ovat keskenään yhtä pitkät. Englantilainen nimitys tasakylkiselle kolmiolle on "isosceles triangle", joka tulee kreikankielestä "iso" (sama) ja "skelos" (jalka).


title: Tasakylkinen kolmio

text: Tasakylkisellä kolmiolla yksi sivu on yleensä erimittainen kuin muut sivut. Tätä kutsutaan kannaksi. Kannan pituus on pisimmillään lähes kaksi kertaa kyljen pituus. Tasakylkisiä kolmioita kohdataan usein sovelluksissa, jossa ihmisen rakennelma on pystytetty symmetrisesti. Nimitys "kanta" lienee käytännöllistä perua. Esimerkiksi niin sanotut A-tikkaiden muoto on tasakylkinen kolmio, jossa kanta on luonnollisella tavalla kolmion alin sivu.


title: Tasakylkinen kolmio

text: Jos kanta on samanpituinen kuin kylki, on kyseessä tasasivuinen kolmio.


title: Tasakylkinen kolmio

text: Tasakylkisessä kolmiossa on kaksi yhtäpitkää sivua, joita kutsutaan kyljiksi. Kyljen pituus on lyhimmillään hieman pitempi kuin kannan puolikas, mutta se voi olla kuinka pitkä hyvänsä. Samoin kuin johdettiin nimitys "kanta", voidaan sana "kylki" johtaa käytännön tilanteista, jossa tasakylkinen kolmio on "kannallaan" ja "kyljet" ovat kolmion sivuilla.


title: Tasakylkinen kolmio

text:
Kantakulma muodostuu kannan ja toisen kyljen väliin. Tasakylkisessä kolmiossa kantakulmat ovat samansuuruisia. Se on suuruudeltaan aina alle 90°. Jos se on
Kannan vastaista kärkeä kutsutaan huipuksi. Huippukulma muodostuu huippuun kylkien väliin. Se on suuruudeltaan aina alle 180° ja se voidaan laskea kantakulman avulla formula_1. Jos huippukulma on
Tasakylkisessä kolmiossa kantakulmat ovat yhtä suuret. Tämä nähdään seuraavalla päättelyllä, jossa hyödynnetään yleisen kolmion kulmien summan ominaisuutta: formula_2 . Taitetaan ensin tasakylkinen kolmio kahtia niin, että yhtä pitkät kyljet yhtyvät. Silloin taitekohta muodostaa janan kolmion huipusta sen kannalle. Koska kyljet yhtyvät, jakaa taitos huippukulman kahteen yhtäsuureen kulmaan formula_3. Kantakulmat yhtyvät myös, koska kanta on suora, ja siksi nekin ovat yhtäsuuret formula_4 ja näin on molemmissa puoliskoissa kaksi vastinkulmaparia yhtä suuret. Näillä perusteluilla todetaan tasakylkisen kolmion kantakulmat yhtäsuuriksi ja taitoksen synnyttämän janan olevan huipun kulmanpuolittaja.


title: Tasakylkinen kolmio

text:
Huipun kulmanpuolittajalla on muitakin ominaisuuksia. Kummankin kolmion kolmas kulma voidaan laskea ja todeta yhtäsuureksi
Koska formula_6 ja formula_7 ovat oikokulman vieruskulmia ja yhtäsuuret, ovat ne 90°. Koska taitoksen jana kulkee huipun kautta ja on kohtisuorassa kantaa vasten, todetaan se myös korkeusjanaksi. Se on myös kannan sivunpuolittaja eli mediaani, sillä taitos jakaa tasasivuisen kolmion yhteneviksi kolmioiksi, joilla on myös yhtäpitkät vastinsivut. Silloin myös kannan puoliskot ovat yhtä pitkät. Kohtisuoruuden vuoksi sivunpuolittajaa voi pitää myös keskinormaalina.


title: Tasakylkinen kolmio

text:
Merkitään seuraavissa yhtälöissä kolmion osat seuraavasti:
Silloin voidaan esittää tasakylkisen kolmion ominauuksia seuraavasti.
Heronin pinta-alan kaavasta voidaan johtaa korkeusjanoille toiset yhtälöt.
Tasakylkisen kolmion sisään piirretyn ympyrän säde on formula_22 Jos kolmio on suorakulmainen tasakylkinen kolmio, on säde formula_23


title: Tasakylkinen kolmio

text: Kylkien korkeusjanat leikkaavat toisensa huipun halkaisijalla pisteessä, joka on kolmion ortokeskus.


title: Tasakylkinen kolmio

text: Kantakulmien puolittajat kohtaavat kolmion halkaisijalla pisteessä, joka on "kolmion sisään piirretyn ympyrän" keskipiste. Keskipiste on yksi kolmion merkillisistä pisteistä. Keskipiste jakaa halkaisijan suhteessa 2 : 1 siten, että lyhyempi osa jää kolmion kannan puolelle.


title: Tasakylkinen kolmio

text: Kolmion kylkien keskinormaalit leikkaavat kolmion huipun halkaisijalla pisteessä, joka on kolmion ympäri piirretyn ympyrän keskipiste. Myös tämä piste on kolmion merkillisiä pisteitä.


title: Tasakylkinen kolmio

text: Kylkien keskijanat leikkaavat kolmion huipun halkaisjalla pisteessä, joka on kolmion painopiste.


title: Tasakylkinen kolmio

text: Huipun puolittaja jakaa tasakylkisen kolmion kahdeksi yhteneväksi suorakulmaiseksi kolmioksi. Kaikki tasakylkisen kolmion merkilliset pisteet sijaitsevat symmetrisesti kolmion halkaisevalla janalla. Koska neljä edellistä pistettä ovat halkaisijalla, on se samalla osa Eulerin suoraa.


title: Tasakylkinen kolmio

text: Jos kolmion kaksi kulmanpuolittajaa ovat yhtäpitkät, on kolmio tasakylkinen kolmio.


title: Night on Earth

text: Night on Earth tarkoittaa seuraavia asioita:


title: Kaunis Sadie

text: Kaunis Sadie () on vuonna 1934 ensi-iltansa saanut Clarence Brownin ohjaama yhdysvaltalainen draamaelokuva, jonka pääosissa ovat Joan Crawford nimiroolissa, Gene Raymond, Franchot Tone ja Edward Arnold. "Kaunis Sadie" kertoo nuoresta naisesta Sadie McKeestä (Crawford), joka tulee työväenluokasta. Sadie kärsii kolmen parisuhteen ajan matkallaan kohti menestystä.


title: Kaunis Sadie

text: "Kaunis Sadie" perustuu Viña Delmarin tarinaan "Pretty Sadie McKee", jonka pohjalta John Meehan sovitti käsikirjoituksen. Lawrence Weingarten toimi elokuvan tuottajana. Tuotantoyhtiönä ja jakelijana toimi Metro-Goldwyn-Mayer.


title: Kaunis Sadie

text: "Kauniin Sadien" kuvaukset alkoivat 12. helmikuuta 1934. Elokuvaa kuvattiin MGM:n studioilla Kalifornian Culver Cityssä 612 000 dollarin budjetilla. Kuvaukset päättyivät 7. huhtikuuta 1934. "Kaunis Sadie" oli siihen aikaan poikkeuksellisen kallis MGM-tuotanto.


title: Kaunis Sadie

text: "Kaunis Sadie" on Leo G. Carrollin ensimmäinen elokuva. "Kaunis Sadie" on yksi ensimmäisistä elokuvista, joka käsittelee alkoholismia vakavana ongelmana eikä koomisena lisäkkeenä.


title: Kaunis Sadie

text: Laulu "All I Do Is Dream of You" kirjoitettiin elokuvaa varten Gene Raymondin laulettavaksi. Myöhemmin kappaletta käytettiin Debbie Reynoldsille "Laulavat sadepisarat" -elokuvaan (1952).


title: Kaunis Sadie

text: "Kaunis Sadie" sai ensi-iltansa Yhdysvalloissa 9. toukokuuta vuonna 1934 ja Suomessa 11. marraskuuta 1934. Elokuva tuotti Yhdysvalloissa 838 000 dollaria ja ulkomailla 464 000 dollaria; yhteensä elokuva tuotti 1 302 000 dollaria. Elokuva menestyi näin ollen kohtuullisesti muihin Crawfordin sen ajan elokuviin verrattuna. "The Hollywood Reporter" kehui Crawfordin roolisuoritusta.


title: Kaunis Sadie

text: Elokuvaa käytettiin jännityselokuvassa "Mitä tapahtuikaan Baby Janelle?" (1962), jossa Blanche Hudson (Joan Crawford) katselee vanhaa klassikkoelokuvaansa.


title: Condon

text: Condon voi tarkoittaa seuraavia:


title: Simon J. Berger

text: Simon Jönsson Berger (s. 1. kesäkuuta 1979 Tukholma) on ruotsalainen näyttelijä.


title: Simon J. Berger

text: Vuonna 2007 Bergerillä oli yksi pääosista minisarjassa "Aatteen asialla". Bergerin ensimmäiset roolit pitkissä elokuvissa olivat pienet roolit elokuvissa "Sovinto" ja "Wallander – Perintö" vuonna 2010.


title: Simon J. Berger

text: Berger esiintyi Paulin roolissa minisarjassa "Älä koskaan pyyhi kyyneleitä paljain käsin" ja elokuvassa "Call Girl" hänellä oli yksi pääosista. Teatterinäyttämöllä hän on esiintynyt muun muassa Dramatenissa.


title: Todellisuuden mestari

text: Todellisuuden mestari on Rytmihäiriö-yhtyeen kuudes studioalbumi. Sen julkaisi 3. toukokuuta 2013 Sakara Records. Albumin musiikissa on aiempaan tuotantoon verrattuna enemmän viitteitä stoner rockista ja groove metalista. Thrash metalille tyypilliset riffit, blast beat ja hardcore ovat aiempaa pienemmässä roolissa. Albumi on soitettu paremmin eikä se ole niin rosoinen. Albumin arvioitiin myös jakaneen vahvemmin mielipiteitä erilaisuutensa vuoksi.


title: Todellisuuden mestari

text: Albumi debytoi Suomen virallisen listan neljännellä sijalla, mikä on yhtyeen korkein., ja se meni suoraan Rumban listan kärkeen.


title: Todellisuuden mestari

text: Albumilta julkaistiin single ”Viinahampaat” 19. huhtikuuta 2013. Kappaleesta "Olen kännissä" julkaistiin Vesa Vainion ohjaama musiikkivideo, jossa laulaja Unto Helo ja näyttelijä Timo Lavikainen esittävät homopappeja.


title: Todellisuuden mestari

text: Elokuussa 2012 yhtye tiedotti työstävänsä uutta musiikkia tulevaa kuudetta studioalbumia varten, ja helmikuussa 2013 julkaisupäiväksi varmistui 3. toukokuuta 2013. Albumi nauhoitettiin helmikuussa 2013 Sonic Pump -studiossa Helsingissä ja sen miksauksesta vastasi edellistä albumiakin työstänyt Dan Swanö.


title: Todellisuuden mestari

text: Väitetysti yhtyeen jäsenet lihottivat itseään tarkoituksella äänityksiä edeltävän 12–15 kuukauden aikana saadakseen vaadittavaa syvyyttä ilmaisuunsa. Albumia yhtye on kuvaillut "kaiken edellisen tuotantonsa likaisemmaksi ja romuluisemmaksi serkuksi, jota kukaan ei halua kylään. Ihan saatanan ruma, juo liikaa, laskee alleen ja saa kaikki naiset." Toukokuussa 2013 yhtye lähti "Olen kännissä toukokuussa" -minikiertueelle ennen festivaalikauden alkua. Albumin kansitaiteen on piirtänyt Unto Helo.


title: Todellisuuden mestari

text: Yhtyeen sanoitukset käsittelevät perinteisesti ryyppäämistä ja tappamista, mutta nyt viinasta yritetään päästä myös eroon useammassakin kappaleessa, joskin vaihtelevin tuloksin. Sanoituksia voikin pitää inhorealistisena päihdevalistuksena. Kappaleissa on myös suoria viittauksia Pekka Siitoimeen.


title: Todellisuuden mestari

text: Albumi sai erinomaisen vastaanoton. Imperiumin Janne Rintala kehui albumia tuoreen kuuloiseksi, jolla niin aiheet kuin soitantakin ovat monipuolistuneet. Myös Kaaoszinen Toni Lehtonen piti albumia onnistuneena uudistuksena. Hän ja piti sitä jopa liiankin hyvin soitettuna, ja antoi albumille arvosanaksi 9–/10. Rumban vieraileva arvioija, Bob Malmströmin laulaja Carolus Aminoff antoi albumille täydet viisi tähteä, ja sanoi sanoitusten onnistuvan albumi albumilta paremmin. Soundin Kaisla Leevelä antoi albumille neljä tähteä. Hän piti kappaleiden tempon hidastumista ja lisääntynyttä groovea tarttumapintaa tuovina elementteinä.


title: Todellisuuden mestari

text: Kaikki kappaleet säveltänyt ja sanoittanut Rytmihäiriö.


title: Kevin De Bruyne

text: Kevin De Bruyne (s. 28. kesäkuuta 1991 Drongen, Belgia) on belgialainen jalkapalloilija, pelipaikaltaan hyökkäävä keskikenttäpelaaja tai laituri. Hän edustaa Englannin Valioliigassa pelaavaa Manchester Cityä, johon siirtyi elokuussa 2015 saksalaisesta VfL Wolfsburgista. Tämän liäsksi hän kuuluu myös Belgian jalkapallomaajoukkueeseen.


title: Kevin De Bruyne

text: De Bruyne edusti juniorina Gentiä ja Genkiä. Genkin edustusjoukkueeseen hän nousi vuonna 2008. De Bruyne ehti voittaa joukkueen kolmannen Belgian-mestaruuden kaudella 2010–2011, kunnes Englannin Valioliigan suurseura Chelsea osti hänet tammikuussa 2012 arvioiden mukaan 8,3 miljoonan euron siirtosummalla.


title: Kevin De Bruyne

text: De Bruyne teki Chelsean kanssa viisi ja puoli vuotta kattavan sopimuksen, josta ensimmäiset puoli vuotta hän jatkoi Genkissä lainasopimuksella. Elokuussa 2012 Chelsea lainasi De Bruynen kaudeksi Werder Bremeniin, jossa hän pelasi 33 Bundesliigaottelua, tehden kymmenen maalia ja antaen yhdeksän maalisyöttöä.


title: Kevin De Bruyne

text: Chelseassa De Bruyne ei missään vaiheessa onnistunut vakiinnuttamaan paikkaa pelaavassa kokoonpanossa, ja tammikuussa 2014 hänet myytiin Wolfsburgiin, arviolta 19,5 miljoonan euron siirtosummalla. Hänet valittiin Bundesliigan parhaaksi pelaajaksi kaudella 2014–2015. Hän teki kauden liigaotteluissa kymmenen maalia ja syotti 21, mikä oli uusi Bundesliigan syöttöennätys. Wolfsburg sijoittui sarjassa toiseksi. Wolfsbug voitti samalla kaudella Saksan cupin ja De Bruyne teki loppuottelun voittomaalin. Hän voitti samana vuonna myös Saksan supercupin. Hän pelasi Wolfsburgissa kaikkiaan 52 pääsarjaottelua, joissa teki 13 ja syötti 27 maalia.


title: Kevin De Bruyne

text: Elokuussa 2015 Manchester City hankki De Bruynen arviolta 75 miljoonan euron siirtosummalla. Hänestä tuli näin Cityn siihenastinen ennätysostos. Hän voitti Cityssä liigacupin 2016. Valioliigassa hän teki avauskaudellaan seitsemän ja syötti yhdeksän maalia. Seuraavalla kaudella hän teki Valioliigassa kuusi maalia ja syötti 21. Kaudella 2017–2018 De Bruyne voitti Valioliigan ja Liigacupin mestaruudet. Hän teki liigakaudella kahdeksan ja syötti 16 maalia. Hänet valittiin Valioliigan tähdistöjoukkueeseen ja kauden toiseksi parhaaksi pelaajaksi.


title: Kevin De Bruyne

text: De Bruyne valittiin Belgian A-maajoukkueeseen ensimmäisen kerran ystävyysotteluun Bulgariaa vastaan toukokuussa 2010. Kentälle hän pääsi ensimmäisen kerran ystävyysottelussa Suomea vastaan saman vuoden elokuussa. Ensimmäisen arvokilpailujen karsintaottelunsa hän pelasi Walesia vastaan syyskuussa 2012. Ensimmäisen maaottelumaalinsa hän teki MM-karsintapelissä Serbiaa vastaan saman vuoden lokakuussa.


title: Kevin De Bruyne

text: Kesän 2014 jalkapallon MM-kisoissa De Bruyne oli isossa roolissa Belgian joukkueessa, kun maa eteni kahdeksan parhaan joukkoon ensimmäistä kertaa 28 vuoteen. Hän pelasi kisoissa neljä ottelua. EM-kilpailuissa 2016 hän pelasi puolivälierissä karsiutuneen Belgian kaikki viisi ottelua.


title: Kevin De Bruyne

text: De Bruyne pelasi kuusi ottelua Belgian saavuttaessa pronssia Venäjän MM-kilpailuissa 2018. Hän teki voittomaalin puolivälieräottelussa Brasiliaa vastaan ja hänet valittiin FIFA.comin äänestyksessä kisojen unelmajoukkueeseen.


title: Kevin De Bruyne

text: De Bruyne on pelannut joulukuuhun 2018 mennessä Belgian maajoukkueessa kaikkiaan 68 A-maaottelua, joissa hän on tehnyt 15 maalia.


Suomi yleisurheilun sisäratojen Euroopan-mestaruuskilpailuissa 1967 käsittelee Suomen joukkuetta epävirallisissa yleisurheilun sisäratojen Euroopan-mestaruuskilpailuissa Prahassa 1967.


title: Suomi yleisurheilun sisäratojen Euroopan-mestaruuskilpailuissa 1967

text: Suomen joukkue koostui kolmesta miesurheilijasta, joista parhaiten sijoittui Altti Alarotu, joka oli seiväshyppykilpailussa neljäs.


Suomi yleisurheilun sisäratojen Euroopan-mestaruuskilpailuissa 1969 käsittelee Suomen joukkuetta epävirallisissa yleisurheilun sisäratojen Euroopan-mestaruuskilpailuissa Belgradissa 1969.


title: Suomi yleisurheilun sisäratojen Euroopan-mestaruuskilpailuissa 1969

text: Suomen joukkue koostui kahdesta miesurheilijasta, joista paremmin sijoittui Mauri Myllymäki, joka oli pituushyppykilpailussa kuudes.


Suomi yleisurheilun sisäratojen Euroopan-mestaruuskilpailuissa 1970 käsittelee Suomen joukkuetta ensimmäisissä virallisissa yleisurheilun sisäratojen Euroopan-mestaruuskilpailuissa Wienissä 1970.


title: Suomi yleisurheilun sisäratojen Euroopan-mestaruuskilpailuissa 1970

text: Suomen neljästä miesurheilijasta koostunut joukkue saavutti yhden pronssimitalin.


title: Jarnsaxa

text: Jarnsaxa on yksi Saturnuksen lukuisista kuista. Se kuuluu viikinkiryhmään, jotka kiertävät Saturnusta retrogradisesti eli planeetan pyörimissuuntaan nähden vastakkaiseen suuntaan. Sen löysivät Scott S. Sheppard, David C. Jewitt ja Jan T. Kleyna Subaru-teleskoopilla Mauna Keassa, Havaijilla 6. maaliskuuta 2006.


title: Jarnsaxa

text: Jarnsaxaa kutsuttiin alun perin nimellä S/2006 S6. Kuun nimi tulee skandinaavien mytologiasta, jossa Jarnsaxa on yksi yhdeksästä jättiläisestä, jotka synnyttivät Heimdallin.


Suomi yleisurheilun sisäratojen Euroopan-mestaruuskilpailuissa 1971 käsittelee Suomen joukkuetta yleisurheilun sisäratojen Euroopan-mestaruuskilpailuissa Sofiassa 1971.


title: Suomi yleisurheilun sisäratojen Euroopan-mestaruuskilpailuissa 1971

text: Suomen joukkue koostui viidestä miesurheilijasta, joista parhaiten sijoittui Antti Kalliomäki, joka oli seiväshyppykilpailussa viides. Tuleva olympiavoittaja Pekka Vasala jäi 1 500 metrillä alkueriin.


title: From Beyond

text: From Beyond on yhdysvaltalaisen death metal-yhtye Massacren esikoisalbumi, joka julkaistiin vuonna 1991.


title: From Beyond

text: Rick Rozz sävelsi kappaleen ”Corpsegrinder” ollessaan Death-yhtyeessä, mutta levytti sen Massacren kanssa.


Suomi yleisurheilun sisäratojen Euroopan-mestaruuskilpailuissa 1972 käsittelee Suomen joukkuetta yleisurheilun sisäratojen Euroopan-mestaruuskilpailuissa Grenoblessa 1972.


title: Suomi yleisurheilun sisäratojen Euroopan-mestaruuskilpailuissa 1972

text: Suomen joukkue koostui kuudesta miesurheilijasta ja yhdestä naisurheilijasta. Nämä olivat ensimmäiset sisäratojen EM-kisat, joihin osallistui suomalainen naisurheilija. Suomen joukkue saavutti yhden ponssimitalin.


Suomi yleisurheilun sisäratojen Euroopan-mestaruuskilpailuissa 1973 käsittelee Suomen joukkuetta yleisurheilun sisäratojen Euroopan-mestaruuskilpailuissa Rotterdamissa 1973.


title: Suomi yleisurheilun sisäratojen Euroopan-mestaruuskilpailuissa 1973

text: Suomen kahdeksasta miehestä ja kahdesta naisesta koostunut joukkue saavutti kaksi pronssimitalia.


Suomi yleisurheilun sisäratojen Euroopan-mestaruuskilpailuissa 1974 käsittelee Suomen joukkuetta yleisurheilun sisäratojen Euroopan-mestaruuskilpailuissa Göteborgissa 1974.


title: Suomi yleisurheilun sisäratojen Euroopan-mestaruuskilpailuissa 1974

text: Suomen joukkue koostui kolmesta miehestä ja kolmesta naisesta. Parhaiten sijoittui seiväshypyssä toiseksi yltänyt Antti Kalliomäki. Myös Mona-Lisa Pursiainen oli lähellä mitalia oltuaan neljäs 60 metrin kilpailussa. Myöhemmin samana vuonna ulkoratojen Euroopan-mestaruuskilpailuissa voittoon yltänyt Riitta Salin jäi hallikisoissa alkueriin.


Suomi yleisurheilun sisäratojen Euroopan-mestaruuskilpailuissa 1975 käsittelee Suomen joukkuetta yleisurheilun sisäratojen Euroopan-mestaruuskilpailuissa Katowicessa 1975.


title: Suomi yleisurheilun sisäratojen Euroopan-mestaruuskilpailuissa 1975

text: Suomen joukkue koostui kahdeksasta miehestä ja yhdestä naisesta. Suomi saavutti kautta aikojen ensimmäisen sisäratojen Euroopan-mestaruuden, kun Antti Kalliomäki voitti seiväshypyn. Aikaisemmista EM-hallikisoista hänellä oli jo hopeaa ja pronssia. Joukkue saavutti myös toisen mitalin, kun Pekka Päivärinta sijoittui hopealle 3 000 metrin kilpailussa.


Suomi yleisurheilun sisäratojen Euroopan-mestaruuskilpailuissa 1976 käsittelee Suomen joukkuetta yleisurheilun sisäratojen Euroopan-mestaruuskilpailuissa Münchenissä 1976.


title: Suomi yleisurheilun sisäratojen Euroopan-mestaruuskilpailuissa 1976

text: Suomen joukkue oli pieni ja koostui vain neljästä miehestä ja yhdestä naisesta. Joukkueesta parhaiten sijoittui seiväshyppääjä Antti Kalliomäki, joka saavutti jo uransa neljännen sisäratojen EM-mitalin.


Suomi yleisurheilun sisäratojen Euroopan-mestaruuskilpailuissa 1977 käsittelee Suomen joukkuetta yleisurheilun sisäratojen Euroopan-mestaruuskilpailuissa San Sebastianissa 1977.


title: Suomi yleisurheilun sisäratojen Euroopan-mestaruuskilpailuissa 1977

text: Suomen seitsemästä miehestä ja kahdesta naisesta koostuva joukkue saavutti kolme mitalia. Mitalisteista Arto Bryggare oli ensimmäistä kertaa palkintokorokkeella, kun taas Pekka Päivärinnalle EM-hallimitali oli jo kolmas ja Antti Kalliomäelle peräti viides. Tuleva EM-hallimenestyjä Reijo Ståhlberg oli ensimmäisissä sisäratojen EM-kisoissaan neljäs.


Suomi yleisurheilun sisäratojen Euroopan-mestaruuskilpailuissa 1978 käsittelee Suomen joukkuetta yleisurheilun sisäratojen Euroopan-mestaruuskilpailuissa Milanossa 1978.


title: Suomi yleisurheilun sisäratojen Euroopan-mestaruuskilpailuissa 1978

text: Suomen kymmenhenkisen joukkueen menestys oli historian paras, kun suomalaiset saavuttivat peräti kolme kultamitalia. Mestaruudet tulivat sisäratojen SE-tuloksilla ja vieläpä varmistuivat vajaan puolen tunnin aikavälillä. Yllättävimpänä mestarina pidettiin Markku Taskista, kun taas Reijo Ståhlbergin kultaa osattiin jopa odottaa. EM-hallikisojen kestomenestyjä Antti Loikkanen saavutti kultaa heti ensimmäisellä osallistumiskerrallaan. Arto Bryggare kaatui aitajuoksun finaalissa ja jäi viimeiseksi.


title: Ei naisia enää!

text: Ei naisia enää! (myös Ei enää naisia; ) on Edward H. Griffithin ohjaama ja tuottama yhdysvaltalainen romanttinen komedia, joka sai ensi-iltansa vuonna 1935. Elokuvan pääosissa ovat Joan Crawford, Robert Montgomery, Charlie Ruggles, Franchot Tone ja Vivienne Osborne.


title: Ei naisia enää!

text: "Ei naisia enää!" perustuu A. E. Thomasin näytelmään "No More Ladies", jonka pohjalta Donald Ogden Stewart ja Horace Jackson laativat käsikirjoituksen. Rachel Crothers mukautti alkuperäisen käsikirjoituksen elokuvaa varten, mutta studion muutoksien takia Crothers ei halunnut nimeään elokuvan teksteihin; Crothers oli katkeroitunut studioille siitä, että tämä muutti hänen käsikirjoitustaan. Muut mainitsemattomat elokuvan kirjoittajat ovat Edith Fitzgerald ja George Oppenheimer. Griffithin sairastelu esti häntä viimeistelemästä elokuvaa, joten George Cukor korvasi hänet ja vei elokuvan päätökseen. Häntä ei kuitenkaan mainita elokuvan teksteissä, koska hän oli kieltäytynyt siitä.


title: Ei naisia enää!

text: Alkuperäinen näytelmä avattiin New Yorkissa 23. tammikuuta vuonna 1934 ja sitä esitettiin 176:n näytöksen ajan. Näytelmän pääosissa olivat Melvyn Douglas ja Lucile Watson. Ohjaaja Griffith ja Irving Thalberg tuottivat elokuvan. Metro-Goldwyn-Mayer toimi elokuvan tuotantoyhtiönä ja jakelijana.


title: Ei naisia enää!

text: "Ei naisia enää!" -elokuvan tuotanto alkoi 12. maaliskuuta 1935 ja päättyi huhtikuussa. "Ei naisia enää!" on Joan Fontainen elokuvadebyytti. "Ei naisia enää!" sai ensi-iltansa kotimaassaan Yhdysvalloissa 14. kesäkuuta 1935 ja Suomessa 29. joulukuuta 1935. "Ei naisia enää!" menestyi hyvin taloudellisesti; se tuotti yhteensä 1 623 000 dollaria maailmanlaajuisesti. Yhdysvalloissa elokuva tuotti 1 117 000 dollaria ja ulkomailla 506 000 dollaria. Elokuva julkaistiin DVD:lle 6. huhtikuuta vuonna 2010.


title: Aarne Niinivirta

text: Aarne Niinivirta (1906 Vehmaa – 20. marraskuuta 1942) oli suomalainen taidemaalari ja hän edusti symbolismia. Hänen päätyönsä ovat vuosina 1940–1942 tehdyt Turun Ylösnousemuskappelin alttaritaulun luonnokset, joiden suunnitelmilla hän sai ensimmäisen palkinnon alttariseinän maalauskilpailussa 1940. Niinivirran kuoltua tuberkuloosiin kappelin arkkitehti Erik Bryggman päätti korvata alttaritauluksi suunnitellun freskon muratti-istutuksilla, mutta Niinivirran luonnokset ovat nähtävissä kappelin sakastin seinällä.


title: Vilho Niitemaa

text: Teodor Vilhelm (Vilho) Niitemaa, ent. "Nyman" (16. maaliskuuta 1917 Helsinki – 15. kesäkuuta 1991) oli suomalainen historiantutkija. Hän oli Turun yliopiston professori vuodesta 1955.


title: Vilho Niitemaa

text: Niitemaan väitöskirja vuodelta 1949 käsittelee Baltian keskiaikaista historiaa. Hän aloitti Turun yliopistossa siirtolaisuuteen liittyvän tutkimuksen. Projektin seurauksia oli Siirtolaisuusinstituutin perustaminen.


title: Nikander

text: Nikander tai Nicander on seuraavien henkilöiden sukunimi:


title: Gabriel Nikander

text: Johan Gabriel Nikander (21. toukokuuta 1884 Perniö – 31. joulukuuta 1959 Turku) suomalainen sivisyshistorian ja kansanelämän tutkimuksen professori ja Åbo Akademin vararehtori. Hän oli Helsingin yliopistossa dosentti 1917–1921 ja sen jälkeen Åbo Akademin pohjoismaisen sivistyshistorian ja kansanelämän tutkimuksen professori 1921–1952. Vararehtori hänestä tuli 1931.


title: Sosiologian historia

text: Sosiologian historia alkoi antiikin Kreikan suurista filosofeista 300-luvulta eaa., mutta nykyaikaisen muodon se sai positivismin filosofian piirissä 1800-luvun alkupuolella. Auguste Comte nimesi tieteenalan vuonna 1836 sosiologiaksi. Comten mukaan sosiologian tuli pyrkiä sosiaalisten tosiasioiden ja niitä hallitsevien lakien osoittamiseen.


title: Sosiologian historia

text: Antiikin aikana Platonin 300-luvulla eaa. julkaisemat teokset "Valtio" ja "Lait" analysoivat yhteiskunnan perusteita ja sosiaalista kehitystä. "Aristoteles" arvioi erilaisia valtiomuotoja ja toi induktiivisen menetelmän sosiaalisten suhteiden tutkimiseen.


title: Sosiologian historia

text: Italialainen filosofi Niccolo Machiavelli pyrki 1500-luvun alussa erottamaan asioiden todellisen tilan niiden ihannetilasta. Näin hän erotti etiikan ja politiikan. Hän näki ihmisen toimivat itsekkäästi omien halujensa mukaan. Englantilainen Thomas Hobbes teki 1600-luvulla samansuuntaisia havaintoja. Hänen mukaansa luonnontilassa ihmiset sotivat kaikkien sotaa kaikkia vastaan. John Locke ja Jean-Jacques Rousseau näkivät, että ihmisten on pakko kiinnittyä yhteisöiksi ja sopia keskinäisiä sääntöjä välttääkseen luonnontilaisuuden ja sen aiheuttaman kurjuuden.


title: Sosiologian historia

text: Ranskalainen Auguste Comte on tieteenalan varsinainen perustaja, sosiologian isä. Hän käytti uudesta positiivisesta yhteiskuntatieteestään aluksi nimitystä sosiaalifysiikka, mutta vaihtoi nimen vuonna 1836 sosiologiaksi. Tosin hän käytti termiä ensimmäisen kerran jo vuonna 1830. Comten pääteos "Cours de philosophie positive" (1830–42) perustui ajaukseen, että tieteenalan tuli pyrkiä sosiaalisten tosiasioiden ja niitä hallitsevien lakien osoittamiseen. Hän pohti myös, mihin perustuu yhteiskuntarakenteiden pysyvyys ja mitkä tekijät saavat aikaan niiden muuttumisen.


title: Sosiologian historia

text: 1800-luvun merkittäviä sosiologeja oli myös brittiläinen Herbert Spencer. Hänkin pohti yhteiskunnan muutosta ja pysyvyyttä. Darwinismin vaikutuksesta hän hakeutui etsimään vastausta yhteiskuntien kehittymisestä yksinkertaisesta, primitiivisestä yhteisöstä aina monimutkaisempaan. Koska kehitys on hänen mukaansa luonnollista, siihen ei pidä puuttua uudistuksilla.


title: Sosiologian historia

text: Spencerin aikalainen Karl Marx oli ensisijaisesti filosofi ja taloustieteilijä. Hänen panoksensa sosiologiaan oli konfliktin, yhteiskuntaluokkien ja sosiaalisen muutoksen analysointi. Hän näki konfliktit muutosten avaimena. Yhteiskunnan rakenteen hän näki muodostuvan talouden ja siellä vallitsevien tuotantosuhteiden mukaan.


title: Sosiologian historia

text: Ranskalainen Émile Durkheim vaikutti 1800–1900-luvujen vaihteessa suuresti sosiologian tutkimusotteeseen ja näkökulmaan. Häntä kiinnosti erityisesti sosiaalinen järjestys, jonka hän katsoi perustuvan yhteisön yhteisiin arvoihin. Hän pyrki korostamaan sosiologian tutkimusotteen selvää poikkeamista psykologiasta ja biologiasta. Yksilö on suuresti riippuvainen yhteisöstään, niin että yhteisö on Durkheimin mukaan asetettava yksilön edelle toiminnan vaikuttimia pohdittaessa.


title: Sosiologian historia

text: Saksalainen Max Weber on vaikuttanut voimakkaasti 1900-luvun sosiologiaan. Hän oli omaperäinen tieteilijä, joka tutki organisaatioita, oikeutta, toimintaa, byrokratiaa, elinolosuhteita, musiikkia ja sosiaalitieteiden luonnontiedeluonnetta. Weber sovelsi tutkimuksissaan käsitettä ideaalityyppi, jolla hän tarkoitti, että sosiologin on korostettava tutkimuksen kannalta olennaisia näkökohtia. Hänen omissa tutkimuksissaan ideaalityyppejä olivat esimerkiksi "protestanttinen etiikka" ja "lahko". 1800-luvun lopussa tuli esille italialainen Vilfredo Pareto, jonka talouslähtöinen yhteiskuntanäkemys pohjautui matematiikkaan.


title: Sosiologian historia

text: Yhdysvalloissa on kehittynyt useita sosiologian tutkimussuuntia, esimerkiksi voimakkaasti positivismiin kiinnittynyt looginen empirismi. Yksi sosiologian uranuurtajista Yhdysvalloissa oli Harry Elmer Barnes, joka 1920-luvulla analysoi maansa sotajoukkojen sosiaalisia suhteita ensimmäisessä maailmansodassa, johon hän itsekin oli ottanut osaa. Thorstein Veblen pyrki samaan aikaan käyttämään sosiologiaa kansan hyvinvoinnin parantamiseen. Hänen kriittinen suhtautumisesta liike-elämään kuvastuu "joutilasluokka"-teoriassa. Juutalaisvainoja Yhdysvaltoihin paennut politiikan tutkija Hannah Arendt tutki totalitarismia ja rikollisuuden olemusta. Hänen tutkimussuuntaansa on jatkanut saksalainen Jürgen Habermas, joka on uransa aikana irrottautunut marxilaisuudesta kohti Yhdysvalloissa syntynyttä pragmatismia.


title: Sosiologian historia

text: Suomalaisia sosiologian uranuurtajia olivat Edvard Westermarck, Uno Harva ja Hannes Gebhard. Kun Helsingin yliopistoon perustettiin vuonna 1945 valtiotieteellinen tiedekunta, siirrettiin sosiologian professuuri sinne. Samalla suomalaisen sosiologian päävirtaus siirtyi moderniin amerikkalaislähtöiseen suuntaukseen, joka painotti kuvailua, konkretiaa ja kenttähavaintoja ja vältti teoreettista spekulaatiota. Ensimmäinen suomenkielinen sosiologian yliopistollinen oppikirja oli Antero Rinteen vuonna 1947 valmistunut "Sosiologian pääpiirteet", joka kuitenkin ilmestyi vasta vuonna 1954, Rinteen kuoleman jälkeen. Rinne esitteli siinä saksalaisia ja muita eurooppalaisia alan klassikoita, mutta se ei ulottunut uuden polven yhdysvaltalaiseen tieteilijäpolveen.


title: Milnenlahti

text: Milnenlahti (eng. Milne Bay) on suuri 35 kilometriä pitkä ja 15 kilometriä leveä lahti Milne Bayn provinssissa Papua-Uusi-Guinean kaakkoisosassa. Lahti on suojainen metsän peittämä syvävesisatama, jonka pohjoisosassa kapealla rantaviivalla sijaitsee mangrovesoita. Lahti on saanut nimensä Sir Alexander Milnen mukaan. Lahdelle rantautuivat ensimmäisinä eurooppalaisina Luis Vaez de Torres heinäkuussa 1606 ja kapteeni Owen Stanley vuonna 1850. Toisessa maailmansodassa japanilaiset tekivät maihinnousun lahdelle, mutta kokivat ensimmäisen virallisen tappionsa tyynenmeren sodassa Milnenlahden taistelussa.


title: Juho Kustaa Nikander

text: Juho Kustaa (Johan Gustaf) Nikander (3. syyskuuta 1855 Lammi – 13. tammikuuta 1919 Hancock, Yhdysvallat) oli amerikansuomalainen pappi.


title: Juho Kustaa Nikander

text: Nikanderin vanhemmat olivat puuseppä Johan Gustaf Nikander ja Hedvig Maria Matintytär. Hän pääsi ylioppilaaksi Jyväskylän alkeisopistosta 1874 ja suoritti teologisen erotutkinnon Helsingin yliopistossa 1879. Hänet vihittiin papiksi samana vuonna.


title: Juho Kustaa Nikander

text: Nikander toimi siirtolaispappina Yhdysvalloissa ja oli Suomi-Synodin esimies 1890–1897 ja 1903–1919. Hän oli mukana perustamassa Suomi-opistoa ja oli sen ensimmäinen johtaja 1896–1919. Hän oli Paimen Sanomien päätoimittaja ja käynnisti 1917 avustustoiminnan Suomen hädänalaisille. Hänelle myönnettiin 1906 Helsingin yliopiston kunniatohtorin arvo.


title: Juho Kustaa Nikander

text: Nikander oli naimisissa vuodesta 1902 Hanna Kristina Rajalan kanssa.


title: Juho Kustaa Nikander

text: Nimellä "J. K. Nikander":


title: Alwar Niklander

text: Karl Alwar Niklander (29. lokakuuta 1875 Mäntsälä – 11. kesäkuuta 1969) oli suomalainen liikemies. Hän sai kauppaneuvoksen arvon 1921 ja kauppatieteiden kunniatohtorin arvon 1955. Hän oli Rake Oy:n toimitusjohtaja 1906–1947. Hän oli myös säveltäjä. Hänen sävellyksiään ovat esimerkiksi sinfonia "Caduceus" ja "Simeonin pako". Alwar Niklanderin pojanpoika on kirjailija Hannu Niklander.


title: Vihreä herne -galaksi

text: Vihreä herne -galaksi on galaksityyppi, jonka galaksit ovat hyvin pieniä ja hohtavat kirkkaan vihreinä. Galaksityypin löysivät vuonna 2007 Galaxy Zoo -nimisen galaksien luokitteluun keskittyvän kansalaistiedeprojektin osallistujat. Vihreä herne -galakseja ei tule sekoittaa nyttemmin löydettyihin vihreä papu -galakseihin, jotka ovat myös kirkkaan vihreitä, mutta paljon massiivisempia.


title: Vihreä herne -galaksi

text: Vihreä herne -galakseja on havaittu 1,5-5 miljardin valovuoden päästä. Niiden halkaisija on vain kymmenesosa ja massa noin sadasosa Linnunradasta. Pienestä koostaan huolimatta ne tuottavat tähtiä Linnunrataa kymmenen kertaa nopeammin. Vihreä herne -galaksit ovat tiheitä, ja niissä on vähän metallia, joten ne saattavat olla Sinisten kompaktien galaksien alatyyppi. Galaksien vihreä väri aiheutuu ionisoituneen hapen lähettämästä säteilystä.


title: Havaijisaaret

text: Havaijisaaret on saariryhmä pohjoisella Tyynellämerellä. Se kuuluu Yhdysvaltojen Havaijin osavaltioon, lukuun ottamatta Midwaysaarten atollia, joka kuuluu Yhdysvaltain pieniin erillissaariin.


title: Havaijisaaret

text: Havaijisaarten kahdeksan pääsaarta ovat kaakosta luoteeseen Havaiji (Big Island), Maui, Kahoolawe, Lanai, Molokai, Oahu, Kauai ja Niihau.


title: Bennie Lifts

text: Bennie Lifts Limited oli 1900-luvulla toiminut isobritannialainen hissivalmistaja. Sen perusti John Bennie 1900-luvun alussa. Kone osti Bennie Liftsin vuonna 1986.


title: Keijo Tuominen

text: Keijo Kalervo Tuominen (30. huhtikuuta 1928 Vaasa – 27. heinäkuuta 2006 Hamina) oli suomalainen kenraaliluutnantti.


title: Keijo Tuominen

text: Tuominen toimi urallaan mm. tasavallan presidentin 2. adjutanttina 1964–1969 sekä patteriston komentajana Kainuun prikaatissa 1969–1972. Uudenmaan Prikaatia hän komensi 1976–1980. Myöhemmin 1980-luvulla hän toimi Etelä-Suomen sotilasläänin komentajana. Hänet ylennettiin kenraaliluutnantiksi 1984.


title: Tuomo Tuominen

text: Tuomo Tuominen (21. joulukuuta 1931 Iitti – 10. kesäkuuta 2003 Lahti) oli suomalainen kenraaliluutnantti.


title: Tuomo Tuominen

text: Tuominen aloitti kadettikoulun jälkeen uransa Kainuun ja Lapin rajavartiostoissa. Vuonna 1961 hän siirtyi Puolustusvoimien puolelle Porin prikaatiin kouluttajaksi, komppanianpäälliköksi sekä sotilaspoliisialiupseerikoulun johtajaksi. Hän valmistui yleisesikuntaupseeriksi Sotakorkeakoulusta sekä opetti Kadettikoulussa. Vuodesta 1972 alkaen hän työskenteli pääesikunnan operatiivisella osastolla mm. operatiivisen toimiston päällikkönä. 1970-luvun loppupuoliskon ajan hän opetti Taistelukoulussa esiupseerikurssin johtajana. Vuosina 1980-1984 hän komensi vastaperustettua Jääkäriprikaatia. Vuonna 1984 hänet ylennettiin kenraalimajuriksi ja nimitettiin jalkaväen tarkastajaksi vuoteen 1988 asti. Vuonna 1988 hänet nimitettiin puolustusvoimien koulutuspäälliköksi ja ylennettiin kenraaliluutnantiksi. Hän kuitenkin jätti tehtävän ennen pakollista eläkeikää sairauden vuoksi.


title: Peter van de Kamp

text: Peter van de Kamp () oli alankomaalainen tähtitieteilijä. Hän toimi Swarthmoren yliopiston tähtitieteen professorina 1940–1972 ja Swarthmoren yliopiston kuuluvan Sproulin observatorion johtajana 1937–1972.


title: Peter van de Kamp

text: Hän suoritti dosentin tutkinnon Utrechtin yliopistossa vuonna 1920 ja vuonna 1922 hänet hyväksyttiin tohtorikoulutukseen (doctorandus). Hän jatkoi akateemisia opintojaan Kalifornian yliopistossa, Berkeleyssä ja väitteli tohtoriksi vuonna 1925. Seuraavana vuonna hän sai tohtorin tutkinnon Groningenin yliopistosta.


title: Peter van de Kamp

text: 1900-luvulla van de Kamp arveli löytäneensä astrometrian avulla todisteita siitä, että Barnardin tähdellä olisi kiertolaisenaan yksi tai useampia eksoplaneettoja. Myöhemmät tutkimukset eivät ole kyenneet vahvistamaan planeettojen olemassaoloa.


title: Ruben Nirvi

text: Ruben Erik Nirvi (vuoteen 1928 Snirvi; 16. joulukuuta 1905 Askola – 26. tammikuuta 1986 Helsinki) oli suomalainen kielitieteilijä. Hän oli Helsingin yliopiston suomalaisen filologian apulainen 1955–1957 ja suomen kielen henkilökohtainen ylimääräinen professori 1957–1972. Hän oli suomen ja erityisesti inkeroismurteiden erikoistuntija. Hän väitteli filosofian tohtoriksi Helsingin yliopistossa vuonna 1944 ("Sanankieltoja ja niihin liittyviä kielenilmiöitä itämerensuomalaisissa kielissä: Riista- ja kotieläintalous").


title: Matti Vanonen

text: Matti Vanonen (15. kesäkuuta 1928 Mikkeli – 19. tammikuuta 2010 Helsinki) oli suomalainen kenraalimajuri.


title: Matti Vanonen

text: Vanonen valmistui 32. kadettikurssilta kenttätykistön upseeriksi 1950. Nuorempana upseerina hän palveli KTR 4:ssä, Jääkäripatteristossa sekä Pääesikunnan kenttätykistötoimistossa. Sotakorkeakoulusta hän valmistui yleisesikuntaupseeriksi 1962. Tämän jälkeen hän toimi mm. Pääesikunnassa tykistöön liittyvissä tehtävissä. Satakunnan Tykistörykmenttiä Vanonen komensi 1975-1978. Tämän jälkeen hän opetti tykistökoulussa ja sittemmin nimitettiin Kadettikoulun johtajaksi. Kenraalimajuriksi ylennettynä hän työskenteli päämajamestarina Pääesikunnassa. Uransa päätteeksi hän johti Sotakorkeakoulua ja jäi reserviin vuonna 1988.


title: Eino Heilimo

text: Eino Verner Heilimo, vuoteen 1907 Hjelmman (21. maaliskuuta 1887 Turku – 30. elokuuta 1974 Iisalmi) oli suomalainen tuomari ja šakinpelaaja. Heilimo oli kansallisen mestariluokan pelaaja sekä lähi- että kirjepelissä. Hän sai kansallisen šakkimestarin arvon 1925 ja kirješhakin kansallisen kirješakkimestarin arvon 1947.


title: Eino Heilimo

text: Heilimo syntyi senaattori, laamanni Fredrik Werner Hjelmmanin ja Hanna Elisabeth Wickmanin perheeseen. Esittelijäneuvos Esko Heilimo oli hänen veljensä. Heilimon puoliso vuodesta 1915 oli Karin Björkman. Heilimo valmistui ylioppilaaksi 1905. Lukion jälkeen hän siirtyi Helsinkiin ja aloitti oikeustieteen opinnot yliopistossa. Hän sai varatuomarin arvon 1912. Valmistuttuaan yliopistosta Heilimo suoritti elämäntyönsä tuomarina. Virkaurallaan hän toimi tuomarina useilla paikkakunnilla (mm. Viipurissa). Vuonna 1942 hän siirtyi Iisalmeen, jossa toimi tuomiokunnan tuomarina aina eläkkeelle jäämiseensä asti.


title: Eino Heilimo

text: Heilimon šakinharrastus alkoi jo nuorena. Opiskeluaikoinaan hän liittyi Helsingin Shakkiklubin jäseneksi. Hän korottui HSK:ssa pelaajana I luokkaan v. 1912. Vuonna 1922 hän osallistui Helsingissä pelattuun Suomen Shakkiliiton 1. liittoturnaukseen. Kirjallisissa lähteissä kisa tunnetaan myös nimellä "I yleissuomalainen turnaus". Kilpailu oli samalla šhakin ensimmäinen suomenmestaruusturnaus. Kisan voitti Anatol Tschepurnoff, josta tuli ensimmäinen Suomen-mestari. Heilimo jakoi kisan 6. sijaa tuloksella 5,5/11.


title: Eino Heilimo

text: Heilimo korottui šakkimestariksi 1925 voittamalla SSL:n III liittoturnauksen. Saavutuksen ansiosta hän pääsi tavoittelemaan Suomen mestaruutta. Vuonna 1928 hän pelasi Edgar Lindroosia vastaan ottelun oikeudesta haastaa hallitseva mestari Tschepurnoff, mutta Heilimo hävisi ottelun. VI Suomen Shakkiliiton liittoturnauksessa 1932 Heilimo jakoi 6. sijaa. Virkatehtävät haittasivat usein Heilimon osallistumista kilpailuihin. Hän joutui esimerkiksi jättämään kesken vuodenvaihteessa 1934–1935 Helsingissä pelatun Suomen mestaruusturnauksen. Heilimo osallistui SM-kisaan tämän jälkeen vielä kahdesti. Hän oli 1945 8. sijalla ja 1947 hänen sijoituksensa oli 7.


title: Eino Heilimo

text: Šakkiolympialaisissa Heilimo pelasi kahdesti. Hän osallistui Suomen joukkueessa Lontoon shakkiolympialaisiin 1927 ja Münchenin epävirallisiin šakkiolympialaisiin 1936. Jälkimmäinen tapahtuma tunnetaan nykyisin paremmin Münchenin kansainotteluiden nimellä.


title: Eino Heilimo

text: Koska Heilimo asui suuren osan elämästään kaukana suurista šakkikeskuksista, hänen oli vaikea saada pelikavereita lähipeliin. Siksi hän aloitti kirješhakin harrastamisen. Jo 1920-luvulla hän pelasi satoja kirjepelejä. Pelaajana hän oli mestari myös kirjepelissä. Hän sai ensimmäisenä suomalaisena kansallisen kirješakkimestarin arvonimen 1947.


title: Eino Heilimo

text: Heilimo voitti vuosina 1944–1946 pelatun epävirallisen kirješakin Suomen mestaruusturnauksen tuloksella 7,5/8. Hän osallistui SM-turnauksiin vielä myöhemminkin, mutta ilman menestystä. Ensimmäisessä virallisessa SM-turnauksessa 1950–1951 hän oli 6 sijalla. Kotimaisten kisojen lisäksi Heilimo osallistui moniin kansainvälisiin kilpailuihin. Hän pelasi Suomen joukkueen kärkipöydällä kirješakin I ja II olympiaturnauksessa. Hän osallistui myös I MM-ehdokasturnaukseen. Tri Dyckhofin muistoturnauksen mestariluokassa Heilimo sai tuloksen 5,5/11. Hänen viimeinen kirjepeliturnauksensa (EU/M/199) päättyi 1970 ja hän sijoittui jaetulle 2.-3. sijalle tuloksella 4/6.


title: Eino Heilimo

text: Kirješakin järjestötoiminta Suomessa oli pitkään organisoimatonta. Aktiiviset puuhamiehet järjestivät yksittäisiä turnauksia. Suomen Kirjeshakkiliitto perustettiin vihdoin 1961 ja Heilimosta tuli sen ensimmäinen puheenjohtaja. Hän jatkoi tehtävässä vuoteen 1968 asti.


title: Eino Heilimo

text: Peliuran ohella Heilimo oli myös kansallinen kirješakkituomari. Kansallisen kirješakkituomarin arvonimi myönnettiin ensi kerran vasta 1974, jolloin sen sai Usko Koskinen. Koska arvonimi luotiin vasta tuolloin, Heilimo ei ehtinyt elinaikanaan saada sitä.


title: Eino Heilimo

text: Heilimolla oli suuri määrä luottamustehtäviä suomalaisessa šakkielämässä niin lähi- kuin kirješakin järjestöissä. Hän toimi kotimaan lisäksi myös kansainvälisissä järjestöissä. Heilimo toimi 1952 Helsingin šakkiolympialaisten turnausjohtajana. Kisojen jälkeen hän sai kansainvälisen shakkituomarin arvon. Sittemmin hän toimi 1958 naisten MM-ottelun tuomarina.


title: Eino Heilimo

text: Toiminnastaan Suomen šakkijärjestöissä Heilimo palkittiin šakin hopeisella ansiomerkillä 1947. Hän sai ansiomerkin kultaisin sotilain 1957 ja šakin kultaisen ansiomerkin vuonna 1967.


title: Eino Heilimo

text: Ansioistaan kirješakissa Heilimo kutsuttiin Suomen Kirjeshakkiliiton 1. kunniajäseneksi 1968. Kansainvälisen Kirješakkiliiton (ICCF) kunniajäsen hänestä tuli jo edellisenä vuonna 1967.


title: Billy Clifford

text: Billy Clifford (s. 18. lokakuuta 1992 Slough, Englanti, Yhdistynyt kuningaskunta) on englantilainen jalkapalloilija. Pelipaikaltaan hän on keskikenttäpelaaja. Clifford edustaa englantilaista Colchester Unitedia, jossa hän on lainassa toisesta englantilaisseurasta, Chelseasta.


title: Billy Clifford

text: Clifford on Chelsean oma kasvatti, joka teki seuran kanssa ammattilaissopimuksen vuonna 2010. Chelsea lainasi hänet Colchester Unitediin tammikuussa 2013.


title: Vetovaunu

text: Vetovaunu voi tarkoittaa seuraavia:


title: Torsten Brander

text: Torsten Brander (syntynyt 18. huhtikuuta 1946, Oulu) on suomalainen valtiotieteiden maisteri, musiikkialan kulttuurivaikuttaja ja tietokirjailija, joka on perustanut Suomen Beniamino Gigli -seuran ja edistänyt Suomen ja Italian musiikillisia kulttuurisuhteita.


title: Torsten Brander

text:
Torsten Brander valmistui ylioppilaaksi Tornion yhteislyseosta vuonna 1967 ja jatkoi opintoja Helsingin yliopiston valtiotieteellisessä tiedekunnassa, josta hän valmistui valtiotieteen kandidaatiksi ja myöhemmin maisteriksi vuonna 1974. Torsten Brander oli VRn palveluksessa eri tehtävissä vuosina 1973 - 2005.
Työssäoloaikana hän suoritti Markkinointi-instituutin MKT-tutkinnon vuonna 1986.


title: Torsten Brander

text: Torsten Brander on käyttänyt suuren osan elämästään kulttuurin, erityisesti laulutaiteen hyväksi. Hän ihastui nuoruudessaan Beniamino Giglin kauniiseen ääneen . Sen jälkeen Torsten Brander on toiminut tenori Beniamino Gigli muiston säilyttämiseksi ja perustanut tenorin nimeä kantavan Suomen Beniamino Gigli -seura ry:n v. 1985, jonka puheenjohtajana hän on ollut alusta lähtien vuoteen 2016. Seuran avulla suomalaisia laulajia ja pianisteja on päässyt konsertoimaan Italiassa Beniamino Giglin syntymäkaupungissa Recanatissa, Bagnara di Romagnassa, Milanossa ja Padovassa. Torsten Brander on myös tehnyt omaa yksinäistäkin kulttuurityötään Suomen Beniamino Gigli -seura ry:n nimissä ja on sen kautta edistänyt merkittävästi useiden suomalaisten taiteilijoiden uraa. Hänellä on yksityishenkilöksi poikkeuksellisen hyvät suhteet oopperamaailmaan, ja hän on jatkuvasti yhteydessä useiden kuuluisienkin oopperalaulajien sekä muiden ooppera- ja laulutaiteen vaikuttajien kanssa.


title: Torsten Brander

text: Torsten Branderin suhteiden avulla ja johdolla Suomen Beniamino Gigli -seura on vuodesta 1987 alkaen järjestänyt Suomessa vuosittaisia Beniamino Gigli -muistokonsertteja . Hänen henkilökohtaiset suhteensa Italiaan ja italialaisiin ovat avanneet myös suomalaiselle kuulijakunnalle ainutlaatuisen mahdollisuuden kuulla oopperamaailman kansainvälisiä tähtiä myös Suomessa. Italiassa ja Suomessa hänet on huomioitu monella merkittävällä tavalla.


title: Torsten Brander

text: Brander on ideoinut ja toteuttanut Beniamino Gigli -palkinnon sekä tuottanut myös kirjoja ja levytyksiä Beniamino Giglistä.Torsten Brander oli nuoruudessaan lahjakas urheilija. Hän edusti Tornion Pyryä. Vuonna 1967 harjoitusjuoksussa Brander juoksi radalla olleeseen kuoppaan ja jalka murtui. Branderin ura huipulla päättyi tähän mutta jatkui alemmalla tasolla


title: Vetäjä

text: Vetäjä voi tarkoittaa seuraavia asioita:


title: Nissan (joki)

text: Nissan on 200 kilometrin pituinen joki Etelä-Ruotsissa. Se laskee Kattegatiin. Se on uittoväylä. Nissanin laaksossa kulkee ikivanha tie Nissastigen.


title: Nissan (joki)

text: Joki virtaa Smålandin ja Hallandin maakuntien alueella. Se saa alkunsa Tabergin lähellä Månsarpissa sijaitsevalta suolta, joka on yli 300 metriä merenpinnan yläpuolella. Nissan virtaa ensin luoteeseen ja länteen, mutta jatkaa sitten lounaaseen Smålandin halki. Paikkoja, joiden halki joki virtaa ovat Norra Unnaryd, Gislaved, Smålandsstenar, Skeppshult ja Hyltebruk. Hallandin puolella Rydöbruk, Torup, Fröslida, Nissaström, Johansfors, Oskarström, Sennan ja Åled ovat ne paikkakunnat, joiden halki joki kulkee. Halmstadin kaupungin kohdalla Nissan laskee Kattegatiin Laholmsbukteniin.


title: George Saville

text: George Alan Saville (s. 1. kesäkuuta 1993, Camberley, Englanti, Yhdistynyt kuningaskunta) on englantilainen jalkapalloilija. Pelipaikaltaan hän on keskikenttäpelaaja. Clifford edustaa englantilaista Millwallia, jossa hän on lainassa toisesta englantilaisseurasta, Chelseasta.


title: George Saville

text: Chelsea teki Savillen kanssa kolme ja puoli vuotta kattavan sopimuksen tammikuussa 2012. Helmikuussa 2013 hänet lainattiin Millwalliin.


title: Fraktaaliruhtinas

text: Fraktaaliruhtinas () on Hannu Rajaniemen tieteisromaani. Teos on Kvanttivaras-romaanin seuraaja.


title: Fraktaaliruhtinas

text: Kirja oli ehdokkaana John W. Campbellin muistopalkinnolle.


title: Torsten Hägerstrand

text: Torsten Hägerstrand (11. lokakuuta 1916 Moheda, Ruotsi – 4. toukokuuta 2004 Lund, Ruotsi) oli ruotsalainen maantieteilijä. Lundin yliopistossa uransa tehnyt Hägerstrand tutki erityisesti ihmisten muuttoliikkeitä ja aikamaantiedettä.


title: Torsten Hägerstrand

text: Hägerstrand syntyi vuonna 1916 Mohedassa. Hän aloitti 1930-luvulla opinnot Lundin yliopistossa ja asui Lundin kaupungissa käytännössä koko loppuikänsä. Hägerstrandin ensimmäiset tutkimusaiheet käsittelivät ihmisen muuttoliikettä. Hägerstrandin väitöskirja "Innovationsförloppet ur korologisk synpunkt" valmistui 1953, ja hän käsitteli siinä Ruotsin keskiosissa tapahtunutta maanviljelykeksintöjen leviämistä innovaation diffuusion näkökulmasta. Ruotsiksi kirjoitettu teos pysyi jonkin aikaa tuntemattomana, mutta vuoden 1960 Kansainvälisen maantieteen unionin kongressin jälkeen Hägerstrandin ideat alkoivat levitä. Allan Pred käänsi väitöskirjan 1967 englanniksi, ja siitä tuli maantieteellisen kirjallisuuden klassikko.


title: Torsten Hägerstrand

text: Lundin yliopiston professorina Hägerstrand oli vuodet 1957–1971. Lundiin saapui tuona aikana huomattavan paljon ulkomaalaisia tutkijoita ja jatko-opiskelijoita, jotka halusivat tulla oppimaan lisää Hägerstrandin teorioista. Hägerstrandin tutkimussuunta oli kuitenkin ehtinyt hieman muuttua väitöskirjan kirjoitusajoista. Hän oli siirtynyt tutkimaan niin kutsuttua aikamaantiedettä, johon hän keskittyi erityisesti saatuaan vuonna 1971 henkilökohtaisen tutkimusprofessuurin. Lundissa työskennelleiden kollegoidensa, kuten Gunnar Törnqvistin ja Olof Wärnerydin, avulla hän pystyi keskittymään erityisesti hyvin pienessä ajassa tapahtuvien ykslöiden liikkeisiin ajassa ja paikassa. Hägerstrand oli Lundin tutkijaprofessorina vuoteen 1982, mutta hän jatkoi edelleen emeritusprofessorina aktiivisena tieteilijänä.


title: Quincy Osei

text: Quincy Osei (s. 8. joulukuuta 1989 Accra, Ghana) on ghanalainen jalkapalloilija, joka edustaa Saudi-Arabian toiseksi korkeimmalla sarjatasolla pelaavaa Hetten FC:ia. Pelipaikaltaan hän on keskikenttäpelaaja.


title: Quincy Osei

text: Osei pelasi Valkeakosken Hakassa 22 Veikkausliiga-ottelua kaudella 2010. Hän teki AC Kajaanin kanssa tammikuussa 2013 yksivuotisen sopimuksen.


title: Peugeot 304

text: Peugeot 304 on henkilöauto. Se on ranskalaisvalmisteinen, ja sijoittui myyntimarkkinoilla pienemmän kokoluokan perheautosarjaan. Autoa valmistettiin noin 1,3 miljoonaa kappaletta. Esittely tapahtui vuonna 1969. Auton valmistus Ranskassa loppui vuonna 1980.


title: Peugeot 304

text: Korimalleja oli useita, moottorikoot olivat 1,3 ja 1,5-litraiset R4-bensiinimoottorit ja 1,4 litran dieselmoottori. 1288 kuutiosenttimetrisen bensiinimoottorin keskikulutus oli 10,1 litraa sadalle kilometrille. Moottorin teho oli 70 hevosvoimaa SAE-normin mukaan.


title: Peugeot 304

text: Peugeot 304 kykeni saavuttamaan 150 km/h huippunopeuden. Auton omamassa oli 900 kilogrammaa, henkilöluku viisi ja hankintahinta vuonna 1971 oli 19 120 Suomen markkaa.


title: Peugeot 304

text: Automallin edeltäjä oli Peugeot 204, ja sen seuraajaksi esiteltiin vuonna 1977 Peugeot 305.


title: Raamattu ja homoseksuaalisuus

text: Raamatussa on viittauksia seksuaalisiin tekoihin, joiden nykypäivänä katsotaan liittyvän homoseksuaaliseen ihmissuhteeseen. Niiden valossa kristikunta on perinteisesti tulkinnut Raamatun kirjoitusten tuomitsevan homoseksuaalisuuden kokonaisuudessaan syntinä. Homoseksuaaliset teot mainitaan suoraan synniksi erityisesti Vanhan testamentin Mooseksen kirjoissa sekä apostoli Paavalin kirjeissä. Perinteisellä tavalla Raamattua tulkitsevat ajattelevat myös joidenkin vertauskuvien viittaavan homoseksuaalisuuteen, toisaalta Raamatun tekstejä on peilattu myös siinä valossa, ettei homoseksuaalisuutta välttämättä ole tarpeen pitää kristillisen katsomuksen vastaisena.


title: Raamattu ja homoseksuaalisuus

text: Erilaiset tulkintatavat ovat kautta kristinuskon historian jakaneet kristikuntaa eri seurakuntiin, sillä kristinuskon perustana on Jeesuksen julistama evankeliumi, jonka dogman katsotaan olevan yksiselitteinen, vaikka Jeesuksen opetus olikin osin vertauskuvallista, toisaalta sisältäen myös viittauksia Vanhassa Testamentissa oleviin teksteihin, juutalaisten pyhiin kirjoituksiin. Kukin kristitty peilaa Raamatun sanomaa omiin motiiveihinsa, ja viime vuosikymmeninä yleinen asenneilmapiirin muutos länsimaisessa yhteiskunnassa onkin nostanut tarvetta tutkiskella Raamattua hienopiirteisemmin, mitä kysymykseen homoseksuaalisuuden syntisyydestä tulee.


title: Raamattu ja homoseksuaalisuus

text: Viime vuosikymmenien aikana on niin teologien kuin maallikoidenkin keskuudessa entistä enemmän alettu tutkiskelemaan vaihtoehtoisia tapoja tulkita homoseksuaalisuuteen suoraan ja välillisesti viittaavia raamatunkohtia. Siinä missä yksikään taho ei vastusta näkemystä, että Raamatussa selkeästi tuomitaan tietyt homoseksuaaliset teot, erimielisyydet koskevat sitä, tuomitseeko Raamattu homoseksuaalisuuden kokonaisuudessaan, vai käsittelevätkö kirjoitukset pelkästään homoseksuaalisuuteen liittyvää seksuaalista käyttäytymistä vaiko vain tekoja, joita voidaan pitää syntinä kyseisessä kulttuurikontekstissaan, mutta yleisellä tasolla itse ilmiötä ei.


title: Raamattu ja homoseksuaalisuus

text:
Jotkut uskonnolliset tahot ovat sitä mieltä, että jos Jumala olisi hyväksynyt homoseksuaalisuuden, hän olisi ilmoittanut sen, eikä koskaan olisi esittänyt sitä tuomitsevassa valossa. Nämä tahot katsovat Raamatun johdonmukaisesti opettavan, että homoseksuaalisuus on kokonaisuudessaan synti. Tämä perustuu näkemykseen, että Raamatun kirjoittaneet henkilöt ovat kirjoittaneet sen siten, kuin Jumala on sen heille ilmoittanut ts. Raamattu ilmaisee Jumalan tahdon muuttumattomana ja pätevänä myös nykyaikaan sovellettuna. Kirjoituksia ei silloin tarvitse tulkita raamatullisen kielen tai kulttuurin valossa tai verrattuna muihin Raamatun kirjoituksiin. Tällöin ne voidaan lukea ja niitä voidaan soveltaa juuri sellaisinaan, kuin ne on Raamatussa esitetty. Kuula (2005) huomauttaa, ettei sitä lähtökohtaa, että Raamatussa puhutaan homoseksuaalisista teoista, voida jättää huomiotta taikka ilman raamattuteologisia perusteita johtaa kirjoituksia koskemaan homoseksuaalisuutta kokonaisuudessaan. Hän esittää myös, että varsinainen raamattuteologia tieteenalana vaatii eksegeettistä ja myös hermeneuttista työskentelyä, jolloin Raamatun kirjoituksista tehdyt johtopäätökset eivät kuvasta tutkijan omaa vakaumusta.
Jotkut tutkijat ovat esittäneet, että Raamattua pitäisi tulkita historiallisena teoksena, ja se kuvastaa ennen kaikkea niitä tapoja ja normeja, sekä sitä käsitystä seksuaalisuudesta, mikä Raamatun kirjoittamisen aikaan vallitsi. Tätä tulkintamallia tukevaksi on esitetty se seikka, että Raamatusta voi löytää yli 100 orjuuden sallivaa tai aiheessa opastavaa jaetta ja aikoinaan näillä pyrittiinkin oikeuttamaan orjuus Jumalan säätämänä järjestelmänä sekä estämään orjuuden kieltävän lain toteutumista Yhdysvalloissa. Kaiken kaikkiaan Raamatusta löytyy seitsemän kohtaa, jotka viittaavat homoseksuaalisiin tekoihin suoraan. Viittauksia on sekä Uudessa että Vanhassa testamentissa, mutta Jeesuksesta tai hänen opetuksistaan kertovista teksteistä ei löydy selkeää homoseksuaalisten tekojen kieltoa. Jeesus kuitenkin selkeästi ylläpitää Vanhan testamentin lain, jossa määritellään suhtautuminen homoseksuaalisiin tekoihin (Matt.5:17-20).


title: Raamattu ja homoseksuaalisuus

text: Vanhassa testamentissa homoseksuaalisuuteen viitataan muutamia kertoja. Kuula (2005) esittää kolme Vanhan testamentin kirjoittamisen aikaan mahdollista homoseksuaalista käyttäytymismuotoa: seksuaalinen, kultillinen sekä häpäisytarkoituksessa tehty homoseksuaalinen teko. Kultillisella homoseksuaalisuudella tarkoitetaan sitä, mitä tiedetään tuon ajan sellaisista kulttuureista, joissa miespuoliset pyhäkköpalvelijat tarjosivat itseään toisille miehille. Useat raamattuteologit ovat sitä mieltä, että Vanhatestamentillisessa kulttuurissa homoseksuaalisen teon vastaanottaminen ja erityisesti homoseksuaalisen raiskauksen (anaaliyhdyntä) kohteeksi joutuminen oli häpeällistä ja nöyryyttävää ja vei mieheltä hänen kunniansa.


title: Raamattu ja homoseksuaalisuus

text:
Ensimmäisen Mooseksen kirjan luvusta 19 löytyy kertomus siitä, kuinka Jumala hävitti Sodoman ja Gomorran kaupungit asukkaiden syntisyyden tähden. Kertomuksen yhteys homoseksuaalisuuteen juontaa juurensa siitä, että Sodoman kaupungin miehet kokoontuvat Lootin kodin eteen iltana ennen kaupungin tuhoa ja vaativat saada maata Lootin kotiinsa majoittamien kolmen miespuolisen enkelin kanssa. Aikaisemmin kirjoituksessa kerrotaan, että Jumala oli päättänyt tuhota Sodoman kaupungin jo ennen kuin enkelit olivat saapuneet kaupunkiin ja siis ennen kaupungin miesten hyökkäystä (1. Moos. 18:17-33). Samantapainen kertomus kaupungin miesten hyökkäyksestä kuvataan Tuomarien kirjassa 19:16-30.
Molemmissa kertomuksissa on kyse homoseksuaalisen raiskauksen uhkasta. Raamattuteologien keskuudessa on nykyisin yksimielisyys sen peruslähtökohdan suhteen, ehkä konservatiivisempia tulkintoja lukuun ottamatta, että kummassakaan kertomuksessa ei ole kyse homoseksuaalisuudesta sinänsä, vaan pyrkimyksestä opettaa vieraanvaraisuuteen sekä oikeudenmukaisuuteen suhteessa köyhiin ja muukalaisiin. Molemmissa kertomuksissa isäntä suojelee vierastaan häpäisyltä ja epäoikeudenmukaiselta raivolta. Teema on todennäköisesti peräisin jo Antiikin ajalta, sillä Kreikan jumalten Zeuksen ja Hermeksen kerrotaan usein esiintyneen ihmisinä saadakseen selville, ketkä heidän kannattajistaan olivat todella vieraanvaraisia. Vieraanvaraisuus oli Antiikin aikana huomattavasti arvostetumpi ominaisuus kuin nykyisin. Ajateltiin, että jumalat haluavat ihmisten olevan vieraanvaraisia. Raamatullisena aikana vieraanvaraisuuden arvostus on todennäköisesti ollut yhtä suuri, antoihan Jeesuskin monet opetuksistaan nimenomaan tarjotun aterian aikana. Molemmissa kertomuksissa isännän vierasta kohtaan osoittama suojelu menee niin pitkälle, että hän on valmis antamaan omat neitseelliset tyttärensä vihaiselle miesjoukolle sen vieraan sijaan, jolle on luvannut suojan kattonsa alta. Molemmissa kertomuksissa isäntä vetoaa väkijoukkoon sanomalla, että miehet/mies ovat hänen vieraitaan (1. Moos. 19:7-8, Tuom. 19:23-24). Aikansa kulttuuriseen kontekstiin tarinan näyttäisi liittävän myös se, että Sodoman kaupungin asukkaiden toiminta eroaa merkittävästi siitä vieraanvaraisuudesta, jota Aabraham osoittaa näille kolmelle vieraalle Ensimmäisessä Mooseksen kirjassa 18:1-8. Kuula (2005) esittää, että kulttuurinen tausta huomioon ottaen joukkoraiskauksen tarkoituksena olisi ollut häpäistä kaupunkiin saapuneet miehet, eikä niinkään seksuaalinen halu.


title: Raamattu ja homoseksuaalisuus

text: Raamatusta ei ole löydettävissä suoria todisteita siitä, että Sodoman kaupungin asukkaiden synti olisi ollut homoseksuaalisuus, mutta Juudaksen kirjeen 1:7 sekä Hesekielin kirjan 16:49-50 on joskus katsottu viittaavan homoseksuaalisuuteen yhtenä Sodoman synneistä. Muualla Vanhassa Testamentissa, Toorassa sekä Nevi'imissä, Sodoman kaupungin tuhoa käytetään laajasti esimerkkinä Jumalan voimasta. Näitä viittauksia löytyy seuraavista kirjoista: Viides Mooseksen kirja 29, Jesajan kirja 1, 3 ja 13, Jeremian kirja 49 ja 50, Valitusvirret 4, Aamoksen kirja 4:11 sekä Sefanjan kirja 2:9. Toisaalla puhutaan Sodoman kaupungin synneistä, mutta ei määritellä tarkemmin, mistä synneistä on kyse (5. Moos. 32, Jer. 23:14, Valit. 4). Nimeltä Sodoman synneistä mainitaan Raamatussa sen sijaan aviorikos, valehtelu ja petos (Jer. 23:14), paatuneisuus (Matt. 11:20-23 "etteivät ne olleet tehneet parannusta" ), huoleton elämä (Luuk. 17:28), siveettömyys ja luonnonvastaiset himot (Juud. 1:7, ks. ) sekä riettaus (1. Piet. 2:7). Edellä mainitun riettaus -synnin alkuperäinen hepreankielinen sana "aselgeiais" on suomenkielisessä Raamatussa käännetty myös sanoiksi irstaus (Mark. 7:22, Ef. 4:19, 1. Piet. 4:3, 2. Piet. 2:18, Room. 13:13) sekä siveettömyys ja hillittömyys (2. Kor. 12:21). Juud. 1:4 käyttää jälleen sanaa riettaus.


title: Raamattu ja homoseksuaalisuus

text: Hesekielin kirja 16:49-50 antaa pisimmän selityksen Sodoman synneistä:


title: Raamattu ja homoseksuaalisuus

text: Jotkut teoreetikot ovat sitä mieltä, että Hesekielin kirjassa luetellut Sodoman synnit käsittäisivät myös homoseksuaalisuuden. Tämä perustuu kirjan englanninkieliseen versioon ja sanaan "abomination" (Ezekiel 16:49-50, New American Standard Bible ), josta suomenkielisessä Raamatussa on käytetty käännöstä "iljettävyys". Tämä yhteys sanan "abomation" ja homoseksuaalisuuden välillä on johdettu siitä, että samaa sanaa on käytetty myös Kolmannessa Mooseksen kirjassa 18:22 sekä 20:13 (ks. alla) englanninkielisen Raamatun KJV-käännöksessä. Sen sijaan NIV- ja NET -käännökset käyttävät Kolmannessa Mooseksen kirjassa sanaa "detestable". "Abomination" - termin taustalla ovat alkuperäisessä hepreankielisessä Raamatussa sanat "shiqquwts" ja "sheqets", jotka juontuvat sanasta "shâqats" taikka sanat תֹּועֵבָה, "tōʻēḇā" tai "to'e'va" (substantiivi) tai "ta'ev" (verbi). Kaikille näille sanoille on johdettu useampia merkityksiä ja niitä käytetään alkuperäisessä Raamatussa monessa yhteydessä. Sanaa "abomination" on myös käytetty kuvaamaan monenlaisia syntejä.


title: Raamattu ja homoseksuaalisuus

text: Kolmannen Mooseksen kirjan luvuissa 18 ja 20 annetaan käskyt:


title: Raamattu ja homoseksuaalisuus

text: Näitä jakeita on jo historiallisista ajoista pidetty sekä kristinuskossa että juutalaisuudessa selkeinä, kaikkia homoseksuaalisia tekoja koskevina kieltoina. Teologiselta kannalta merkittävänä on pidetty sitä, että kyse on Jumalan itsensä Moosekselle antamista käskyistä. Nykyisessä kristinuskoa koskevassa teologisessa tutkimuksessa on kiinnitetty huomiota siihen, että molemmat em. jakeista liittyvät ns. Mooseksen lakeihin, joiden tarkoituksena oli alun perin erottaa Israelin pyhä kansa kaikista pakanakansoista, etenkin egyptiläisistä, joita he olivat paenneet, sekä kanaanilaisista, joiden keskuudessa he nyt asuivat. Tämän vuoksi kristinuskoa ja juutalaisuutta koskevien tutkimushaarojen lähestymistavat Mooseksen kirjoihin ovat nykyisin usein erilaiset.


title: Raamattu ja homoseksuaalisuus

text:
Mooseksen kirjoissa luetellut säännöt liittyvät siihen liittoon, jonka Jumala oli tehnyt Israelin kansan kanssa vapauttaessaan heidät egyptiläisten orjuudesta ja niillä on edelleen keskeinen merkitys juutalaisuudessa, jossa Mooseksen kirjat tunnetaan Toorana. Tämän Vanhan Liiton eli Lakiliiton merkkinä on ympärileikkaus. Edellä mainitut, homoseksuaalisia tekoja koskevat jakeet ovat osa säännöskokonaisuutta, joka kattaa Kolmannen Mooseksen kirjan jakeet 17-26, ja jotka joissain yhteyksissä tunnetaan puhtaus- ja pyhyyssäädöksinä. Niiden keskeinen sanoma on, että ihmisestä tulee epäpuhdas, jos hän koskettaa jotain epäpuhdasta. Epäpuhtauden lähteitä olivat tyypillisesti ruumiin eritteet, kuollut ruumis, epäpuhtaat eläimet tai väärin valmistettu ruoka.
Puhtaussäädösten ja toisista kansoista erottumisen ohella miehen kanssa makaamiskieltoa on selitetty Israelin kansan luomisuskolla. Koska Jumala oli luonut ihmisen mieheksi ja naiseksi, heidän tuli olla seksuaalisessa kanssakäymisessä vain toistensa kanssa. Toisaalta naisten välisiä homoseksuaalisia tekoja ei kielletä. Kolmas selitysmalli nojaa historiallis-kulttuuriseen selitykseen, josta kirjoitetaan enemmän alla. Nykyisin myös juutalaisuudessa on käyty keskustelua Vanhan testamentin homoseksuaalisia tekoja koskevista kirjoituksista. Perinteinen linja pitäytyy siinä, että homoseksuaalisuus ei kuulu juutalaisuuteen, mutta sen rinnalle on syntynyt uudistusmielinen linja, joka haluaisi muuttaa tätä näkemystä.


title: Raamattu ja homoseksuaalisuus

text: Muun muassa professori Greg Carey on esittänyt, että raamatullisena aikana kulttuuri oli patriarkaalinen eivätkä avioliitot olleet nykyisen kaltaisia. Hän jatkaa, että kihlattu tai naimisissa oleva nainen oli miehensä omaisuutta, ja aviorikos oli rikos toista miestä, hänen omaisuuttaan, kohtaan. Avioliittoja ei myöskään yleensä solmittu romanttisen rakkauden takia. Oli myös tavallista, että vapaat aikuiset miehet olivat sukupuolisessa kanssakäymisessä niin vaimojensa, prostituoitujen kuin nais- ja miesorjienkin kanssa. Seksuaalinen kanssakäyminen samaa sukupuolta olevan henkilön kanssa oli lähes aina luonteeltaan alistavaa tai hyväksikäyttävää. Tässä artikkelissa on aiemmin viitattu Kuulaan (2005), joka on maininnut, että homoseksuaalisen teon kohteeksi joutuminen oli miehelle häpeällistä. Jotkut tutkijat ovatkin esittäneet, että kielto maata miehen kanssa, niin kuin naisen kanssa maataan, voisi tarkoittaa sitä, ettei mies saanut alistaa toista miestä siihen asemaan, joka naisella patriarkaalisessa kulttuurissa oli. Vanhan Lain tarkoituksena on esitetty olleen pyrkimys säilyttää israelilaisten miesten yhteisö harmonisena, jotta miehet eivät harrastaisi seksuaalista kanssakäymistä tavoitteenaan osoittaa tai saavuttaa sosiaalista tai poliittista dominanssia.


title: Raamattu ja homoseksuaalisuus

text:
Monet teologit ovat olleet yhtä mieltä siitä, että kristinuskon kannalta on keskeistä, että Jeesuksen ristinkuoleman kautta syntyneen ns. Uuden Liiton katsotaan suurelta osin korvanneen ns. Vanhan liiton. Jotkut teologit ajattelevat Uuden liiton jopa kokonaan lopettaneen Vanhan Liiton. Tämä ajatus esiintyy jo toisella vuosisadalla alkaneessa gnostilaisessa markionilaisuudessa. Uusi Liitto poisti esimerkiksi tarpeen uhrata eläimiä, sillä tilalle on asetettu Jeesuksen kertakaikkinen uhri, joka sai aikaan syntien anteeksiantamuksen ja iankaikkisen lunastuksen. Myös ympärileikkauksesta luovuttiin, sillä Uudessa Liitossa Jumala on merkinnyt ihmisen kasteella sekä Pyhän Hengen sinetillä uskovan sydämessä. Puhtaus- ja pyhyyssäännöksistä luopumisen katsotaan niin ikään näytelleen keskeistä roolia kristinuskon erkaantuessa Vanhan testamentin juutalaisilta juuriltaan uusplatonisen Rooman keisarikunnan kirkoksi. Vanhan Lain tehtävä täyttyy sen osoittaessa, että ihminen on syntinen eli epätäydellinen, eikä pelkillä lain teoilla voi saavuttaa iankaikkista elämää vaan tarvittiin Jumalalta tuleva lunastus (Gal. 3:19-24, Room. 3:20). Vanha testamentti oli alkuseurakunnan Raamattu, jossa nähtiin Jumalan lupausten toteutuneen Kristuksessa. Kristittyjen oli siksi hyvä tuntea Vanha testamentti lakeineen, sillä se antaa esikuvan paremmasta (Hebrealaiskirje). Apostoli Paavalille "laki on kuitenkin pyhä ja käskysana pyhä, vanhurskas ja hyvä" (Room.7:12). Hän opetti Jeesuksen olevan lain loppu (kirjaimellisesti "saapuminen maaliin") niille, jotka uskovat Jeesukseen (Room.10:4). Jeesus ei kumonnut Vanhan testamentin lakia, vaan totesi sen olevan voimassa, kunnes taivas ja maa häviävät (Matt.5:17-20). Vanha testamentti ja Uusi testamentti ovat siis saman luoja Jumalan tahdon ilmauksia ihmiskunnan historian eri vaiheissa. Jeesus tiivisti lain käskyksi rakastaa Jumalaa yli kaiken ja lähimmäistä niin kuin itseään (Matt. 22:35-40).
Kuula (2005) esittää, että kristittyjen keskuudessa on käyty jo ensimmäisinä vuosisatoina kiistoja siitä, mitkä Vanhan testamentin säädökset koskevat kristittyjä. Puhtaussäädöksistä luovuttiin muuten, mutta makaamiskiellon katsottiin olevan voimassa. Hän lisää, etteivät puhtaussäädökset, Israelin kansan erottuminen muista kansoista tai mieskunnian säilyttäminen toimi kristillisen kannan määrittämisessä teologisina argumentteina. Kuitenkin hän toteaa, että Mooseksen kolmannen kirjan jakeet koskevat homoseksuaalista yhdyntää, eivätkä teologit ole päässeet yksimielisyyteen siitä, voidaanko näitä jakeita laajentaa käsittämään sitä, mitä homoseksuaalisuudella tarkoitetaan nykypäivänä. Hän katsoo, ettei Vanhan testamentin tarkastelu tuo asiaan lisävalaistusta. Luomiskertomuksesta, jota on usein käytetty argumenttina tässä yhteydessä, ei hänen mukaansa voi päätellä kuin sen, että Jumala loi miehen ja naisen, mikä tosiasia ei muutu, vaikka heidän seksuaalinen halunsa suuntautuisikin samaan sukupuoleen.


title: Raamattu ja homoseksuaalisuus

text: Uudessa testamentissa on ainakin kolme kirjaa, joissa viitataan homoseksuaalisiin tekoihin. Nämä ovat Kirje roomalaisille 1:26-27, Ensimmäinen kirje korinttilaisille 6:9-10 sekä Ensimmäinen kirje Timoteukselle 1:9-10. Myös Juudaksen kirjeen 1:7 on usein esitetty viittaavan homoseksuaalisuuteen. Sen sijaan yhdessäkään neljästä evankeliumista ei ole mainintoja homoseksuaalisuudesta, kuten ei myöskään Apostolien teoissa, Johanneksen ilmestyksessä tai muissa seitsemässätoista kirjeessä Suomenkielisessä Raamatussa ei käytetä sanaa homoseksuaalisuus, mutta sen sijaan Raamatun englanninkielisessä ESV- käännöksessä käytetään lausetta "men who practice homosexuality" (1 Corinthians 6:9-10). Termin taustalla ovat kreikankieliset sanat "arsenokoitēs" (ἀρσενοκοίτης), "malakos" (μαλακός), ja "porneia" (πορνεία) Vaikkakin nämä kreikankieliset sanat kiistatta viittaavat kahden miehen (ja mahdollisesti myös kahden naisen) väliseen seksuaaliseen kanssakäymiseen, jotkut teologit ovat sitä mieltä, että kokonaisuutena katsoen kirjoitusten tarkoituksena on kieltää ajalle tyypilliset nuoriin poikiin kohdistuvat seksuaaliset teot (pederastia eli poikien rakastaminen) sekä prostituutio ennemminkin kuin homoseksuaalisuus itsessään, mutta toiset teoreetikot puolestaan katsovat tekstien tarkoittavan homoseksuaalisuutta kokonaisuudessaan.


title: Raamattu ja homoseksuaalisuus

text: Uuden testamentin roomalaiskirjeen 1:26-27 kuuluu:


title: Raamattu ja homoseksuaalisuus

text: Tätä roomalaiskirjeen kohtaa on joskus kutsuttu tärkeimmäksi raamatulliseksi homoseksuaalisuuteen kantaa ottavaksi kirjoitukseksi. Se on myös ainoa kohta Raamatussa, jonka on katsottu viittaavaan naisten väliseen homoseksuaalisuuteen. Tämä kirjoitus on teologien keskuudessa nykyisin hyvin kiistelty sekä nykyaikaan soveltuvuutensa puolesta, että alkuperäisen tarkoituksensakin vuoksi, vaikka Laitinen (2006) toteaa sen olleen tulkintansa suhteen ongelmaton aina 50-70 -luvuille saakka.


title: Raamattu ja homoseksuaalisuus

text: Nykyisin osa tutkijoista tulkitsee yhä kirjoituksen tuomitsevan kaikenlaisen homoseksuaalisuuden, kun taas liberaalimmat eivät näe sen tuomitsevan homoseksuaalisuutta sen nykyisessä merkityksessä lainkaan. Kuula (2005) on sanonut Paavalin kirjeiden todistavan kristittyjen kiistoista suhteessa juutalaisten tapojen noudattamiseen.


title: Raamattu ja homoseksuaalisuus

text: Laitinen (2006) on tarkastellut Paavalin kirjeiden suhdetta homoseksuaalisuuteen. Hän käsittelee kolmea erilaista selitysteoriaa kirjeiden merkityksestä, joista ensimmäinen koskee selitysmallia, jonka mukaan kirjoitusten tarkoituksena on tuomita seksuaalisen suuntauksen vaihtaminen toiseksi, ei niinkään synnynnäistä homoseksuaalisuutta. Tämän teorian hän sanoo olevan jo suurilta osin hylätyn teologien keskuudessa ja toteaa itse sen olevan kestämätön. Toinen teoria koskee tulkintamallia, jossa Paavalin kirjoitusten on katsottu viittaavan alaikäisiin seksikumppaneihin. Myös tämän teorin hän hylkää mm. sillä perusteella, että historia tuntee myös aikuisten miesten välisiä homoseksuaalisia suhteita ja Paavali mainitsee myös naisten väliset homoseksuaaliset suhteet. Hän mainitsee myös lähestymistavan, jonka mukaan kristitty voisi elää homoseksuaalisuudessa, koska pelastus saadaan uskosta Kristukseen. Kuitenkin hän katsoo, ettei syntien anteeksi antaminen ole lupa synnin tekemiseen.


title: Raamattu ja homoseksuaalisuus

text: Toiset tutkijat ovat huomauttaneet, että tekstissä ei varsinaisesti viitata suoraan homoseksuaalisuuteen syntinä, vaan ennemminkin synnin palkkana: Jumala on jättänyt ihmiset kirjoituksessa mainittuun tilaan jonkin suuremman synnin takia. Jotkut tutkijat ovat pitäneet mahdollisena, että kirjoitus liittyy siihen, mitä apostoli Paavali on aiemmin kirjoittanut pakanallisten jumalien palvelusta, johon liittyi temppeleissä harjoitettua prostituutiota kastroitujen Cybelen pappien kanssa (1. Kun. 15:12, 2. Kun. 23:7). Tähän viittaisi myös se, että kirjeessä ennen mainittua kohtaa syytetään ihmisiä siitä, etteivät he ole kunnioittaneet Jumalaa, vaan vaihtaneet hänet katoavaisten kuviin, palvoneet ja kunnioittaneet luotua, eivätkä Luojaa (Room. 1:18-25). Laitinen (2006) tulkitsee, että rangaistuksena Jumalan hylkäämisestä ihminen on hylätty tahtonsa mukaisesti mielihalujensa valtaan, jossa hän häpäisee saastaisilla teoilla oman ruumiinsa ts. Jumala on sallinut ihmisten häpeällisten himojen kontrolloida heidän elämäänsä.


title: Raamattu ja homoseksuaalisuus

text: Paavalin ensimmäisessä kirjeessä korinttilaisille 6:9-10 kirjoitetaan:


title: Raamattu ja homoseksuaalisuus

text:
Siinä, missä suomenkielinen Raamattu käyttää termiä "miesten kanssa makaavat miehet", alkuperäiset kreikankieliset termit ovat "arsenokoitēs" (ἀρσενοκοῖται, ), "malakos" (μαλακός) ja "porneia" (πορνεία).
Varsinkin termi "arsenokoitēs" on ollut jo vuosisatojen ajan haasteellinen raamatuntutkijoille. Kreikankielinen ἄῤῥην / ἄρσην ["arrhēn / arsēn"] tarkoittaa miestä, ja sana κοίτην ["koitēn"] sänkyä seksuaalisuuteen viittaavana. Termi oli kuitenkin tuntematon kreikan kielessä ennen Paavalia, eikä sitä käytetä Raamatussakaan kuin kaksi kertaa, toisen kerran ensimmäisessä kirjeessä Timoteukselle 1:10, jonka 9-10 jakeiden suomenkielinen käännös kuuluu:


title: Raamattu ja homoseksuaalisuus

text: Suomenkielisessä Raamatussa käytetään myös tässä kohdassa termiä "miesten kanssa makaavat miehet". On mahdollista, että termi "arsenokoitēs" on joko juutalainen käännös kreikan kielestä, tai jopa Paavalin itsensä keksimä. Myöhemmässä kristillisessä kirjallisuudessa termiä käyttää Pyhä Johannes Paastoaja 600-luvulla käsitellessään seksuaalisia syntejä. Hän käyttää sanaa "arsenokoitia", joka voi tarkoittaa passiivista vastaanottamista tai aktiivista tekoa, ja toteaa, että "monet miehet harjoittavat "arsenokoitia"- syntiä jopa vaimojensa kanssa". Tässä yhteydessä termi siis ei ilmeisesti tarkoita miesten välistä seksuaalista kanssakäymistä vaan luultavimmin anaaliyhdyntää yleisesti. Laitinen (2005) suomentaa termin tarkoitukseksi "miesmakaajat".


title: Raamattu ja homoseksuaalisuus

text: Joidenkin teologien mielestä termi siis tarkoittaa homoseksuaalisuutta itsessään, mutta toiset tulkitsevat sen tarkoittavan nuoriin poikiin tai prostituoituihin kohdistuvia homoseksuaalisia tekoja. On myös esitetty, että termi sisältäisi myös naisten väliset homoseksuaaliset teot.


title: Raamattu ja homoseksuaalisuus

text: Termi "malakos" juontanee juurensa sanoista "pehmeä" tai "ylellinen", ja myös sen suhteen kiistellään siitä, viittaako se yleisesti homoseksuaalisuuteen vai prostituoituihin taikka alaikäisiin kohdistuviin homoseksuaalisiin tekoihin. Termi "porneia" on tunnettu myös Islaminuskossa. Kristinuskossa se on tavallisimmin käännetty tarkoittamaan haureutta tai huoruutta, nykyisin yleensä moraalittomuutta, mutta senkin merkityksestä kiistellään.


title: Raamattu ja homoseksuaalisuus

text: Alkuperäiset termit ovat siis edelleen teologien kesken kiisteltyjä, vaikkakin suomenkielisen Raamatun perusteella tekstit näyttäisivätkin tuomitsevan homoseksuaalisuuden kokonaisuudessaan.


title: Raamattu ja homoseksuaalisuus

text: Juudaksen kirjeessä 1:7 kirjoitetaan:


title: Raamattu ja homoseksuaalisuus

text: Tässäkin raamatunkohdassa alkuperäisen termin merkityksestä on kiistelty. Siinä missä suomenkielinen Raamattu käyttää termiä "luonnonvastaiset himot", käyttää englanninkielinen Raamatun KJV - käännös termiä "going after strange flesh". Alkuperäiset kreikankieliset sanat, jotka on siis käännetty suomeksi "luonnonvastaiset himot" ja englanniksi "strange flesh", ovat "sarkos heteras". "Heteras" tarkoittaa yleensä "toista", kun taas sanan "sarkos" merkitys kääntyy englanniksi sanaksi "flesh", joka voi viitata fyysiseen ruumiiseen tai ihmisluontoon. Kuitenkin jotkut Raamatun tutkijat pitävät viittausta vieraaseen lihaan nimenomaan seksuaalisena haluna enkeleitä kohtaan, mutta tämäkin termi on debatin alainen. Sodoman ja Gomorran kertomusta on käsitelty tässä artikkelissa.


title: Raamattu ja homoseksuaalisuus

text: Sekä Matteuksen evankeliumissa 8:5-13 että Luukkaan evankeliumissa 7:1-10 kerrotaan tarina siitä, kuinka Jeesus pelasti Kapernaumin sadanpäällikön palvelijan. Luukkaan evankeliumin 7:2 kuuluu: